Superligaren bukaera? • ZUZEU\nSuperligaren bukaera? –\nErrege Koparen ajearen ondoren, futbola berriro ohi bezain zalapartatsu agenda mediatikoaren erdigunean kokatu da aste honetan berriro ere. Zer gertatu da orain?\nFlorentino Perez Real Madrileko presidenteak zuzendutako Superliga txapelketa berria sortu dutela. Txapelketa honetan ustez handienak diren 12 klub aukeratu bakarrik egongo dira, eta Txapeldunen Ligaren ordez, hau jokatuko dute. Taldeak momentuz, hauek dira: Real Madril, Manchester United, Juventus, Bartzelona eta Liverpool dira sustatzaileak eta Atletico Madril, Arsenal, Tottenham, Manchester City, Chelsea, Inter eta Milan gainontzeko kideak. Berria igande gauean eman zuten eta erreakzioak ugariak izan dira. Alde batetik, UEFA Europako Futbol Elkarteen Batasunak liga eta federazio nagusiekin babesean kaleratutako oharra, mehatxu eginez, Superligako taldeak beste lehiaketa guztietatik kanporatuko dituztela. Berri honek futbolaren industria eta lehiaketa eredua hankaz gora jarri du eta erreakzioak anitzak izan dira. Zaletu, talde, jokalari ohi, entrenatzaile, futboleko kazetari eta Europako talde handiek (Bayern Munich-en kasua) ezezkoa eman zioten Superligari.\nBizitza motzegia izan du Superligak. Aurrera zioan txapelketa bertan behera geldituko dela ematen du. Talde alemaniarren ezezkora talde ingelesak batu baitira.\nChelsea-Brighton City partidan 1.000 zaletu inguru batu ziren Stamford Bridge estadioaren kanpoaldean, Superligaren kontra protesta egiteko. Zaletuen presioak direla medio, bart egindako bilera batean talde ingelesak Superligan parte hartzeari uko egin diote. Liverpool taldeko presidenteak zaletuei barkamena eskatzeko komunikatu bat ere atera zuen.\nTalde ingelesei talde italiarrak batu zaizkie, txapelketaren interesa zalantzan jarri baitute. Eta hala, txapelketa honek sortutako zalaparta guztia ezerezean geldituko dela dirudi.\nFutbolaren negozioa urrutiegi iritsi behar zela entzun da aste honetan, kapitalistegia zela. Orain dugun futbol eredua zaletuena eta klase baxukoena balitz bezala. Superliga oraingo futbol ereduaren beste aldaera bat besterik ez zen, millioiak mugitzen dituen negozio usteldu bat, Qatarren mundiala eta Miamiko Ligako partidu hori izango ziren bezala. Futbolak aspaldi utzi dio bere jatorriari men egiten, ez gaitezen engainatu.\nArrasatek, Marcelinok eta Callejak, Superligari buruz duten iritzia plazaratu dute –eitb–\nIngalaterrako sei klubek Superligaren proiektua uzten dutela iragarri dute –eitb–\nBajas de Inter y Atlético, ya solo quedan cuatro clubes –naiz–\nEl Atlético y el Inter de Milán también abandonan la Superliga –deia–\nHaustura Superligan –berria–\nSuperliga: jaio bezain laster hil –berria–\nCadena ser – Florentino Perez – El presidente del Real Madrid y de la Superliga explica todo lo sucedido estos días y el futuro de un proyecto que ha quedado muy tocado, pero que sigue vivo …\nFlorentino Perez, futbola, Qatarreko mundiala, Real Madrid, Superliga, UEFA


Ibilgailuen transferentzia partikularren artean | Consumer\nIbilgailuen transferentzia partikularren artean\nAurkeztu beharreko dokumentazioa zehatz-mehatz ezagutzeak denbora asko aurrezten lagunduko dizu, baita Trafiko Buruzagitzara alferrikako bisitak egiten ere.\nEgilea: mediatrader 2002-ko apirilak 16\nPartikular bati auto erabilia erosi badiozu, transferentzia legeztatu beharko duzu Trafikoko agintarien aurrean. Ez ahaztu, ezer baino lehen, ibilgailuaren gainean ordaindu gabeko isunak edo enbargo-prozesu judizialak ez dituztela pisatzen ziurtatzea. Ezustekorik ez duzu izango.\nGogoratu saltzaileak ‘Ibilgailuen transmisioaren jakinarazpena’ bete dezakeela. Hala eskatzen badu, urrats erraz honek asko erraztuko ditu gainerako paperak.\nUne horretatik aurrera, zure helbideko probintziako edo ibilgailua matrikulatu zeneko probintziako trafiko-burutzara joan behar duzu. Saltzailearekin batera bazoaz, haren helbideari dagokion trafiko-burutzan ere aurkez dezakezue.\nHan, inprimaki ofiziala eskatu beharko duzu, zure datuak eta sinadura jasotzeko. Ibilgailua pertsona baten baino gehiagoren izenean jarri nahi baduzu, inprimaki bat bete beharko duzu titular bakoitzeko, tasa bakarra ordainduta, eta inprimakiarekin batera Nortasun Agiri Nazionalaren jatorrizkoa aurkeztu beharko duzu. Galdu bada, eskabidearen gordekina eta familia liburua, pasaportea, gidabaimena edo zure datuak frogatzen dituen beste agiri ofizial bat behar dira.\nAdin txikikoak edo ezinduak izanez gero, aitaren, amaren edo tutorearen NANaren jatorrizkoa erantsiko da, zein kontzepturen arabera ari diren frogatzen duen jatorrizko agiriarekin batera (familia liburua, ebazpen judiziala, etab.). Ibilgailua enpresa edo autonomo baten izenean jarri behar bada, urte horretako jarduera ekonomikoen gaineko zergaren jatorrizkoa eta fotokopia aurkeztu beharko dira.\nHelbidea aldatu baduzu eta oraindik zure NANean ez badago, jatorrizko errolda-agiria edo errolda-txartela aurkeztu beharko duzu. Etxe-aldaketa udalerri berean egin bada, nahikoa da agertzen den edozein dokumentu edo ordainagiriren jatorrizkoa (telefonoa, argia, ura, gasa…)\nIbilgailuaren paperei dagokienez, Ikuskapen Teknikorako Txartelaren jatorrizkoa aurkeztu behar da. Zure hiriko Ogasunaren Ordezkaritzan, Ondare Eskualdaketen gaineko Zergatik salbuetsia dagoen edo ez egiaztatzen duen agiria eskatu beharko duzu. Dokumentu hau partikularren artean erosi/salduz gero bakarrik eska daiteke, izan ere, autoa enpresa batean erosten baduzu, eragiketa BEZari lotuta egongo da.\nIzapideak egitera pertsonalki joaterik ez baduzu, pertsona baimendu batek zure ordez egin dezake, NANaren jatorrizkoa eta tramitea egiteko baimena eramanez, non idatziz adieraziko baita ordezkaritza doakoa dela.\nautomobil bigarren eskuko transferentzia\nSaltzen al dut nire autoa oraindik ordaintzen ari banaiz?\nZenbat kostatzen zait autoa pintatzea?\nTestamenturik gabeko auto bat jarauntsi: erantzuna duten galderak\nAutoa tailerrera joan gabe konpontzeko trikimailuak\nMotorra Infografia EU\nZulaketak autoaren gurpiletan\nMarken arteko legez kontrako itunak eragindako autoak\nHaurrak atxikitzeko sistemak\nNola banatu pisua autoan


Ametsak betetzen direnean - Msk Hockey Mungia K.E\nPublished by Mikel Madariaga Larrabaster on 9 February, 2022 9 February, 2022\nBazen behin, maiatzean bost urte beteko dira, Mungiako 7 familiak amestu zuten beren alabak herrian inoiz egin ez den kirol batean, Hockey patinetan, jolasten ikustea.\nHerrian Malen Skate Kluba zegoenez, 2009tik patinajearen beste modalitate batean, skatean, lan egiten zuen elkarte bat, haiekin harremanetan jarri ziren lekua egiteko aukera ezagutzeko, eta dena erraztasunak izan ziren; MSK Hockey Mungia Kirol Elkartea sortu zuten, egun haietan Udaleko Kirol Zinegotziarekin, Markel Dominguezekin eta Julen Lopategi Kiroldegiko Zuzendariarekin harremanetan jarri ziren; kirol proiektua eta kirol hori garatzeko izango zituzten beharrak azaldu zizkieten, entrenatzen hasteko gune bat lortu zuten eta herrian patin hockeya sendotzen joateko aldizkako topaketak egiteko kokatu ziren.\nKirol arloan buru izango zen pertsona baten bila hasi ziren, eta, asko bilatu ondoren, Tony Melerorekin topo egiteko aukera izan zuten, garai hartan RC Jolaseta eta Urdaneta taldeetako staff-ean sartuta baitzegoen, aurkeztu zioten erronka handia onartu zuen; hutsetik abiatutako kirol proiektu bat sortzea.\nLehiaketako taldearentzako entrenamendu-ordutegiak programatu ziren, bai haur-kategorian, bai patinajeko hastapen-eskolarentzat. Bizkaiko Foru Aldundiari (Eskola Kirola), Bizkaiko Patinaje Federazioari eta Eusko Jaurlaritzari kontsultak egiten hasi ziren, proiektuak eskatzen zituen administrazio-urratsak ezagutzeko.\nHasiera guztiak zailak dira, eta entrenamenduak hasteko gutxieneko materiala lortzea tokatzen zen. Horretarako, familiek porteriak erosten lagundu zuten, jokalariak hornitu zituzten, patinak eta stickak aldi baterako lortu zituzten Bizkaiko Irristaketa Federazioaren eskutik, eta Larretako Frontoian hasi ziren lanean.\n2017/2018 denboraldian MSK Bizkaiko Ligan talde batekin lehiatzen zen lehena izan zen, haur mailako 9 jokalarirekin, mutil batez eta zortzi neskaz osatua, nahiz eta 9 eta 12 urte bitarteko 15 gaztez osatutako talde bat entrenatzen zuten. Hasiera Eskolatik 39 neska-mutil igaro ziren, eta batez beste 5 eta 12 urte bitarteko 19 umerekin amaitu zuten denboraldia. Haur gehienek kirolen bat egiten zuten, baina patinajeak eta patinen hockeyak zekarten berrikuntzarekin probatu nahi zuten.\nAdministrazio-lanak ez zuen etenik, eta etengabeak ziren Mungiako Udalarekin izaten ziren elkarrizketak; 2017 eta 2018 artean, guztira, 9 topaketa egin ziren, eta, horietako gehienetan, hainbat aukerari buruz hitz egiten zen, kokapen bat lortzeko, patin-hockeya praktikatzeak eskatzen zituen beharretara egokitutako arauzko pista bat lortzeko. 2019an, aldaketa bat gertatu zen kirol-zinegotzigoan, eta Nagore Torre izan zen herrian kirol-proiektua finkatzeko lanean ziharduen zuena familia taldeak behin eta berriz eskatzen baizutena.\nZorionez, aurretik egindako lan guztiak hurrengo hiru urteetan (2019,2020 eta 2021) lanean jarraitzeko balio izan zuen, pandemia covid tartean, baita 2020aren amaieran errege magoei gutun bat idaztera jo ondoren ere, 2021/2022 denboraldiari hasiera eman zitzaion, Nagoreren eta Julenen konpromisoarekin, 2021aren amaierarako pista Ferial bezala ezagutzen den espazioan aldi baterako kokatzea behin betiko garatzeko.\nBizkaiko Ligan 22 jokalarirekin benjamin mailan bi talderekin eta Liga federatuetan 12 neskarekin jubenil mailan eta emakumezko senior mailan bi taldetan lehiatzea aurreikusten zen. Hasiera Eskolak 9 eta 13 urte bitarteko 16 neska-mutil zituen jardunean; beraz, praktikanteen kopuruaren hazkundea benetakoa zen, eta Tonyk 5 urteetan egiten zuen lan handia sendotu egiten zen.\nAzkenik, 2022ko urtarrilaren 18an, Mungian San Antontxu eguna ospatzen den egunean, MSK-ko familiak Feriala Udalak jarritako hesi perimetralekin egokitzeko ahaleginetan aritu ziren, hurrengo egunean Kirol Elkarteak Larretako Frontoian egiten zuen jarduera guztia leku horretara eraman ahal izateko.\nEta BAI, inork ez diezazuela kontrakorik esan. Pertsonek beren buruarengan eta egiten duten lanean konfiantza dutenean, ametsak bete egiten dira.\nGaur Aimar Pérez Sáez hobeto ezagutzeko aukera dugu, Barakaldokoa da (Bizkaia). 20 urte baino gehiago daramatza Patin Hockeyan, beti Gurutzeta Klubean, Espainiako hiru Txapelketatan parte hartu du eta sei aldiz deitu dute Euskal Selekzioarekin. MSK Read more…\nDuela aste pare bat, amaitutzat eman genuen 2020/2021 ezohiko denboraldia MSK Hockey Mungia Kirol Elkartean. Tony Melero gure kirol zuzendari eta entrenatzaileak galdera sorta bati erantzuten dio, kanpaina honek eman duenaren balorazioa eginez. MSK: Joan Read more…


Roblesek CNIko langileak defendatu ditu, eta ez du Pegasusen inguruko aparteko azalpenik eman | Politika | Berria\nMargarita Robles agerraldia egiten, gaur goizean J.J.Guillen / EFE Tamaina handiagoan ikusi\nPegasusekin egindako espioitzaren ekaitza ez da baretu. Eta ez dute horretan lagunduko Margarita Robles Espainiako Gobernuko Defentsa ministroak esandakoak —edo ez esandakoak—. CNI Espainiako zerbitzu sekretuetako langileak, armadakoak, poliziak eta guardia zibilak defendatu ditu, haietaz «bereziki harro» dagoela esanez. Espainiako Kongresuko Defentsa Batzordean egin ditu adierazpenok; ordea, eztabaidagai nagusiaren inguruan, espioitzaren inguruan, ez du aparteko azalpenik eman.\nMinistroa orokorrean aritu da. Esan du edozeinek delituren baten berri duenean ez duela «isildu edo saihestu» behar, justiziara jo baizik. Horregatik, ziurtatu du beti gisa horretako ekintzak daudenean Espainiako Gobernua— eta Robles bera lehenengo— justizia auzitegietara joango direla.\nRoblesi irmo erantzun diote EAJk nahiz EH Bilduk. Koalizio abertzalearen diputatu Jon Iñarrituk galdetu dio ea Espainiako Gobernuari nahiz buruzagi independentistei egindako espioitza kasu guztiak ikertzeko asmorik ba al duten. Horri lotuta, «neurri bikoitzak» ez erabiltzeko eskatu dio, eta denak ikertzeko, kasuak argi daitezen.\nEskaerak egitearekin bat, Espainiako Gobernuak Europako «espioitza kasurik zabalenean» orain arte izandako jokamoldea ere kritikatu du Iñarrituk, aldakorra izan dela iritzita: «Lehengo ukatu egin zenuten; gero, puntatxoa besterik ez zela onartu, kasu bakar batzuk judizialki baimenduta zeudela eta beste batzuk ez esanez; eta, orain, gertaera hauen biktimatzat aurkezten zarete». Erantzukizuna bere gain hartzeko eskatu dio ministroari: «Zure ardura da argitzea, [egilea] dena delakoa izanda ere, izan kontrolik gabeko elementuen erasoa —estatuaren estoldak deitzen zaienak—, izan kanpokoak».\nJoseba Agirretxea EAJren diputatuak «maila goreneko eskandalu politikokotzat» du 60 ordezkari politiko baino gehiagori —kataluniarrak gehienak, baita EH Bilduko koordinatzaile nagusi Arnaldo Otegi eta Iñarritu ere— nahiz Pedro Sanchez Espainiako Gobernuko presidenteari eta Roblesi «Pegasus izenekoa erabilita ustez egin zaien espioitza». Horren aurrean, ikerketa eta «erantzun politikoak» galdegin ditu: «Ezin dugu egin ezer gertatu ez balitz bezala. Anabasa da, eta argitu beharra dago. Aztertu, argitu behar da, eta erantzun politikoa eman behar zaio».\nUP, erantzukizun politiko eske\nEspioitza kasuak Espainiako Gobernuan bertan ere arrakalak sortu ditzake. Unidas Podemosen izenean, Pablo Echeniquek «erantzukizun politikoa maila gorenean» onartzeko eskatu dio Roblesi: «Begien bistakoa iruditzen zaigu, egilea edozein dela ere, ezinbestekoa dela erantzukizun politikoak maila gorenean hartzea». Buruzagi independentistak zelatatzea «jasanezina» begitantzen zitzaion, eta nabarmendu du «krisia beste maila batera» eraman duela Espainiako Gobernuko kideak ere espiatu zituztela jakiteak. «Benetako eskandalu» gisa izendatu du gertatutakoa.\nBihar jarraituko du auziak: Paz Esteban CNIko zuzendariak agerraldia egingo du sekretu ofizialen batzordean.


Enpleguarekiko kezkak maximo historikoetan jarraitzen du, CIsen arabera | Consumer\nEnpleguarekiko kezkak maximo historikoetan jarraitzen du, CIsen arabera\narabera: Ostirala, 2010eko martxoaren 12a\nOtsailean puntu bat jaitsi zen espainiarren kezka, nahiz eta herritarren% 81,8k uste duen arazo larriena dela, Ikerketa Soziologikoen Zentroaren (CIS) otsaileko barometroaren arabera. Kopuru hori, urtarrileko inkestan adierazitakoa baino bederatzi hamarren txikiagoa, maximo historikoetan jarraitzen du okupazio faltagatik edo enplegua galtzeko aukeragatik.\nBigarren kezka-iturria arazo ekonomikoak dira, inkestatuen% 47,8k adierazi baitituzte. Espainiako herritarren% 78k uste du “txarra” edo “oso txarra” dela gure herrialdea zeharkatzen duen ekonomiaren egoera, aurreko hilean baino sei puntu gehiago.\nElkarrizketatuen% 16,8k politikaria eta alderdi politikoak beren kezketako bat izan ziren berriro. Pertzepzio negatibo hori ia bi puntu igo zen urtarriletik (% 14,9). Egoera politikoari dagokionez, espainiarren% 57,4k uste du “txarra” edo “oso txarra” dela, eta% 53,5ek uste zuen urtarrilean. % 5,4ko “ona” edo “oso ona” baino ez da (% 6,8 lehenago), eta% 28,6k “erdipurdikoa” dela uste du, lehen% 33,8 pentsatuz gero.\nHerritarren kezken rankingean, laugarren postuan dago immigrazioa (% 16,5). Ondoren, terrorismoa dator,% 12,5 aipatzen baitu; aurreko ehunekoa 5,1 puntu jaitsi da. Gehien eragiten dieten arazoei dagokienez, inkestan parte hartu dutenek, otsailean, langabezia (% 42) eta bigarren mailako ekonomia (% 39,2) errepikatu zituzten. Ondoren etxebizitza (% 7,7) eta pentsioak (% 7) kokatu ziren.\nCIsen inkesta otsailaren 5etik 14ra bitartean egin zen, 2.491 herritarri, Gobernuak erretiro-adina 67 urte bete arte luzatzeko proposamena iragarri eta astebetera. Barometroa, gainera, langabeziaren gorakadarekin bat etorri zen, lau milioi langabe baino gehiago. Inkesta erantzun duten herritarren% 22,6k bakarrik uste du egoera ekonomikoa hobea dela urte batean;% 38,3k, berriz, esan dute berdin izango dela eta% 29,1ek esan duela okerrera egingo duela.\nmaximo historikoetan por empleo-eu preocupación-eu


Atención al cliente Renault - Centro Oficial de RENAULT y DACIA para Busturialdea\nHasiera › Atención al cliente Renault\nInprimaki hau hitzordua erreserbatzea errazteko tresna da. Baieztatzeko erantzungo dizugu.\nHitzordua eskatu tailerrean\nBete inprimaki hau ibilgailu baten aurrekontua eskatzeko; ahalik eta azkarren erantzungo dizugu.\nBete inprimaki hau ibilgailuaren proba bat eskatzeko\nGaldetu kontzesionarioan ibilgailuen erabilgarritasuna eta probatzeko dauden bertsioak.\nGure etengabeko hobekuntza politikarekin jarraituz, edozein iradokizun eskertzen dugu eta ahal dugun neurrian ezartzen saiatuko gara.\nIradokizun bat bidali


Itziar Gabilondo (Bastidako Eskola Publikoa): "Harro gaude gure eskolako aniztasunaz" - Halabedi\n> Itziar Gabilondo (Bastidako Eskola Publikoa): “Harro gaude gure eskolako aniztasunaz”\nItziar Gabilondo (Bastidako Eskola Publikoa): “Harro gaude gure eskolako aniztasunaz”\n“Naizena naizelako” bideoa aurkeztu zuten Bastidako Eskola Publikoko kideek, arrazakeria eta xenofobia lantzeko egiten ari diren prozesu luzearen barruko pauso gisa. Oso ezaguna egin da bideoa, eta gehiago jakiteko Itziar Gabilondo eskolako ikasketa burua izan dugu Hizpidean.\nGabilondok haien eskolako eta herriko egoera azaldu digu, eta xenofobiaren aurka abiatutako lana azaldu digu. Horrez gain, bideoaren eragina eta prozesuaz ere aritu zaigu.\nAraba Hizpide: Itziar Gabilondo (Bastidako Eskola Publikoa): "Harro gaude gure eskolako aniztasunaz"\n← Miel A. Elustondo: “Arabako Ikastoletan lehen eragileak bertakoak izan ziren, Araba ez da zazpigarren alaba”\nArteari ateak irekitzeko dei bateratua →


Kastor eta Polux - Wikipedia, entziklopedia askea.\nGreziar mitologia eta Erromatar mitologia\nDioskuroak Campidoglion (Kapitolino muinoan), Erroman\nGreziar mitologian, Kastor eta Polux (antzinako grezieraz: Κάστωρ, Kástôr; eta Πολυδεύκης Polydeúkês, «oso gozoa») edo Dioskuroak (antzinako grezieraz: Διόσκουροι, Dióskouroi, «Zeusen semeak») Ledaren seme bikiak ziren. Haien ahizpak Helena eta Klitemnestra ziren.\nLatinez, Gemini, «bikiak», izena eman zieten, eta, batzuetan, «kastoreak».\nKastor ospetsua zen zaldiak bezatzeko eta zamalkatzeko trebetasunagatik, eta Polux, berriz, eskuz kolpeka borrokatzeko abileziagatik.\nTeseok eta Piritook haien ahizpa Helena bahitu eta Afdanara eraman zutenean, Dioskuroek askatu egin zuten, eta, mendekatzeko, Teseoren ama, Etra, hil zuten. Jasoni eta argonautei ere lagundu zieten, eta, bidaian, Poluxek Amiko erregea hil zuen esku huskako borroka batean.\nHaien festa uztailaren 15ean ospatzen zen. Greziar mitologian, Kastorren gurtza askoz garrantzitsuagoa zen Poluxena baino.\nGemini konstelazioak Dioskuroak irudikatzen ditu, eta haren izar distiratsuenak (α eta β Geminorum) Kastor eta Polux izendatu dira haien omenez.\nMultimedia: Castor and Pollux\nBNF: 14527758x (data)\nOrriaren azken aldaketa: 17 abendua 2020, 19:29.


Manu Urruzola gizon ez ohikoa da. Bere buruari erronkak jartzea gustatzen zaio, bizitzaren edozein arlotan gainera. Alkizan bizi eta bertan bere aitak sortutako enpresa bat aurrera ateratzen du. Kirola eta mendia maite ditu, eta Erreala. Beti bere burua probatzeko prest dirudi. Pilotan txikitatik jolastu du, lehenengo eskuz, gero gaztetan paleta goman eta honetan Gipuzkoako txapeldun izatera iritsi zen. Gaur egun pilotan aritzen da astean behin, binaka, Alegian.\nEdozein egunetan tailerrean lana bukatu eta Erniora abiatzen da burua lasaitzeko edo. Ernio beretzako oso mendi berezia da, oso maitea, Alkizako guztientzat bezala. Aurten mendi martxa mordoxka ere egin ditu: Irurtzungo martxa, Zarautzekoa, Billabonakoa, Agurainekoa, Andoainekoa eta Beasainekoa. Martxa hauek gutxi gora behera 50 kilometrokoak izan ohi dira. Erniozale Elkartekoek Ernio inguruan bi urtean behin antolatzen dutena ere egin du.\nAurten, bere buruari erronkak jartzea gustatzen zaionez, Hiru Handiak deitutako martxa egiteko apuntatu zen. Martxa honetan izena emateko epea urtarrilaren 1ean zabaltzen da eta zortzi egunetan betetzen dute parte hartzaileen kopurua: 1.500. Gaueko hamabietan ateratzen dira ekaineko ilargi beteko lehen asteburuan. Aurten ekainaren 25ean atera dira Manu eta beste 1.499ak. Bertan ehun kilometro oinez egiten dira, tartean Anboto, Gorbea eta Aizkorriko gailurrak eginez. Antolatzaileek 24 orduko denbora ematen dute gehienez, berak 20 ordu t’erditan egin du.\nManuk Errealeko partiduak Elizegi tabernan ikusten ditu eta 2003an Erreala ligako txapelketa lortzekotan zebilenean, tabernako kontuak, berak Erreala txapeldun geldituz gero Erniora bi aldiz joan-etorria egingo zuela bota zuen. Orduan ez zen Erreala txapeldun gelditu baina bai handik urte gutxitara bigarren mailara jaitsi. Orduan Manuk aker bizartxo bat utzi zuen eta ez omen zuela kenduko Errealak lehenengo maila berreskuratu arte. Baita igoz gero hiru aldiz jarraian igoko zuela Ernio. Bigarren mailan urteak pasa eta, geroz eta handiagoa bihurtzen ari zen promesa!\nAzkenean aurten Hiru Handien martxa prestatzen ari zela eta bere burua indartsu ikusiz promesa hau bota zuen: Erreala lehenengo mailara igoz gero, hamabi ordutan lau aldiz joan-etorria egingo ziola Ernio mendiari. Ekainean Erreala igo da azkenik eta Elizegiko Jexuxek berehala bota zion: “Hitza bete beharko duk!”. Bizartxoa kendu eta ekainaren 19an, larunbata, Alkizako plazatik goizeko seietan abiatu zen Manu Erniora. Lau joan- etorrietan norbait eraman zuen berarekin testigu lanak egitera.\nLehenengo bueltan alkateak lagundu zion bidean: Jonek lehenengo joan-etorria plazaraino egin zuen berarekin. Bigarren bueltan Alaitzek, Manuren bikoteak, egin zituen testigu lanak. Hirugarren bueltan arreba eta haren bikotea eraman zituen, hau eta gero pintxo bat hartu eta zer edo zer edan zuen. Laugarren bueltan berriz Katalandegiko Xabier joan zitzaion lagun.\nManuk kontatu digu erraz egin zuela, ondo prestatuta zegoelako eta bosgarren buelta bat egiteko gogoa eta denbora ere gelditu zitzaiola. Baina handik aste batera Hiru Handien martxa egiteko erronka zuenez, nahiago izan zuen indarrak gorde eta lehenbailehen errekuperatzea.\nEz ohizko gauzak egiten duen Alkizako Manuk hurrengo erronka zein jarriko duen jakiteko irrikan gaude. Berak ere ez omen daki. Agian Errealak inoiz Champions League irabaziz gero, Beasainen egiten den 100 miliako, hau da, 166 kilometroko martxa egitea izango dela esan digu.\nDena dela, AUPA MANU!


Basajaunberroko basoa - Orreaga/Roncesvalles\nSendero bosque de Basajaunberro\nOso ibilaldi erraza da, zuhaitz eta belardien artean sigi-saga egiten duena eta Donejakue Bideko tarte batetik itzultzen dena. Izenaren jatorria euskal mitologiako Basajauna da.\nMendi-ibili hau Kolegiataren atzealdeko aparkalekutik abiatzen da, eta, lehen zatian, baso-pista batek pagoz eta haritz bitxiz (El Lancero izenekoa, adibidez) osatutako baso batean zehar eramango gaitu. Belardien ondotik jarraituko dugu Nafarroako Gobernuaren finka esperimentaleraino, eta baliteke abereak bazkatzen ikustea.\nBertan, zolatutako pista bat hasten da, eta errepideraino eramango gaitu. Errepidea zeharkatu, eta Donejakue bidea hartuko dugu kontrako noranzkoan, Orreagarantz. Bidean, pagoak, haritzak, konifero batzuk eta gorostiak ikusiko ditugu. Diotenez, inguru hauetan akelarreak egiten ziren. Horregatik, Nafarroako Sorginkeriaren Ibilbidean sartuta dago ibilbidea.\nEste recorrido recorre un tramo del Camino de Santiago.\nHasiera: aparcamiento de Orreaga/Roncesvalles\nBukaera: aparcamiento de Orreaga/Roncesvalles\nGPS koordenadak: X636980, Y4763172, Z944\nWeb Rutas Navarra\nBidexka tematikoa *Donejakue bidea, Naturalistikoa\nEgokia hauentzat: Bizikletaz, Haurren silletak


EH Bilduren botoak banatzeko trabak salatu dituzte - Erran.eus\nBaztango EH Bilduk, EH Bilduren zerrendak onartzeko hauteskunde batzorde zentralak paratutako trabak salatu nahi ditu. Traba horien ondorioz Correosek ez ditu EH Bilduren bozkak Nafarroan eta, hortaz, Baztanen, banatzen ahalko. Horregatik, gaurtik hasita eta, hondar momentuan, auzolanean bozkak etxez etxe banatuko ditu EHBilduk. Norbaiti bozkarik ailegatzen ez bazaio jakin dezala bozketa egunean, botoa emateko tokietan EH Bilduren sobreak ere egonen direla. Eta, bertzenaz, aitzinetik nahi izanez gero 626 615 105 telefonorat deitu dezake.


CONJETURAS CUÁNTICAS | "I like your style, doc" - Mugalari KulturaMugalari Kultura\nCONJETURAS CUÁNTICAS | «I like your style, doc»\nOharra: zine-kritika badirudi, kointzidentzia hutsa da!\nZenbatetan gertatu zaigu? Zenbatetan! Ustez gure lagun leial hori ez zen hala festa behin bukatuta, bere laguntza benetan behar izan zenuenean. Adio giro ona eta adio ustezko konplizitate hori. Zenbat mito eta rock-izar erori zaizkigu bizitzan zehar? Hamaika kontatu ditut nik astegun bakar eta sinple batean! Galaxia oso bat, kaput. Espektatibak, badakizu. Deabruzko espektatibak eta itxaropen (inozo)kamikazeak. Zenbatetan gertatu zaigu?\nGure ‘etsaitzat’ genuen hori izan da, hain zuzen ere, alboan izan dugun bakarra galaxia bertan behera etorri zaigunean. Nork esango luke! Bizitzaren ajeak, zangotrabak, apetak, sorpresak. Eta mundua aldrebes dagoela esaten diogu geure buru gixajoari, ergel aurpegi galanta ezkutatu ezinik. Akaso ez ginen gu aldrebes geunden bakarrak? Aldrebesko interpretazioak eginez, guztiz okerrak. Behin eta berriro, gurpil zoroan.\nDezente hitz egin da azken aldian ‘Dallas Buyers Club’ filmeari buruz. Ez naiz Matthew McConaughey eta Jared Leto aktoreen maisu-interpretazioez arituko. Asko esan da, laudorioak gehienbat, guztiak merezita. Lan bikaina egin dute biek ala biek. Pelikula mamitsua da. IHESA eta industria farmazeutikoa hizpide izan dute adituek. Eta bai, jakina, hori guztia lantzen da Jean-Marc Valléek zuzendutako pelikula guztiz gomendagarrian. Baina, Ron Woodroof pertsona(ia)ren eraldaketa existentziala nabarmendu nahi nuke nik. Alegia, nolatan erortzen zaizkion une bakar batean bizitza itxaropen guztiak eta, horiekin batera, aurreiritzi, ohitura eta uste (ustel) guzti-guztiak. Amildegian oreka-jokoak egin… eta zerotik hasi. Eta mundu berri bat topatu. Asmatu.\nEta borondatea… Ai, borondatea! Gizakiaren motore agortezina. Borondateak eta arimak mugitzen ez dutena ez du ezerk abiaraziko. Horrek azal dezake nola eskeleto bat dirudien cowboyak bizirautea lortzen duen. Eta ez hori bakarrik. Maltzurrei kontra egin (eta nolabait irabazi), aliatu berriak egin (aurreko bizitzan ‘etsaiak’ zirenak, aizu!) eta neska liluratzeko gai ere bada, pilula alternatiboak gora eta behera. “Dena galdu zuenean, askatasuna erdietsi zuen…”. Miresteko modukoa Woodroofen bizi-zuzenketa. Cowboy kapela kentzeko modukoa, bai horixe. “I like your style, doc”.\nEtiquetas: Literatura Relatos Euskera


«Hegoaldean ez da atxikitze zentrorik; ituna horretarako da» :: Observatorio la Diversidad de Mugak\nFrancisco Sanchez. Cimadeko jurista\n«Hegoaldean ez da atxikitze zentrorik; ituna horretarako da»\nBerria, Ekhi Erremundegi Beloki, 19-05-2017\nMigrazioaz arduratzen den Cimade elkarteko jurista da Francisco Sanchez. Paperik gabeei laguntza juridikoa ematen diete.\nZer dakizue kanporatutakoez?\nLehenik, ez dira kanporaketak: berriz onartzeko prozedurak dira, Frantziak eta Espainiak 2002an izenpetu zuten Malagako Itunean oinarrituak. Espainiako Poliziak egoera irregularrean den migratzaile bat aurkituz gero, sei orduko epean Frantziaren esku utz dezake, eta Frantziak atxikitze zentroan sar dezake. Beraz, epaile baten aitzinetik igaro eta beren egoera aztertua izateko eskubidea ukatzen zaie.\nZer profil dute «berriz onartuak» diren pertsona horiek?\nGehienetan, Espainiatik Hendaiara iristen direnak igaroan dira, hau da, Portugalen asilo eskaera egina dute edo Europako Batasuneko beste herrialde batera zihoan Eurolines autobusean ziren, eta abar. Ez dira Frantziara joan, ezta Espainian egon nahi dutenak ere. Frantziara iristen direnean, edo haien jaioterrira bidaliak edo EBko beste estatu baten esku utziak dira, aukera baldin badute —asilo eskaera bat edo bisa bat dutelako—.\nZergatik eramaten dituzte Hendaiara?\nHego Euskal Herrian ez dagoelako atxikitze zentrorik. Horretarako sortu zuten Malagako Ituna. Espainiako estatuan atxikitzea posible ez bada, Frantzian izanen dira atxikiak.\nEta Frantziatik Espainiaratuak?\nFrantzian atxilotuak badira, atxikitze zentro batean sar ditzakete, eta, gero, berriz onartzeko prozedura bat abiatu. Baina, etorkinak Espainian egoteko aukera badu, Guardia Zibilaren esku utz dezakete. Guk dakigula, 2016. urtean 30 pertsona izan dira egoera horretan Hendaiako atxikitze zentroan. Muga eta Aireko Poliziaren Departamenduko zuzendariak ditu gainerako zenbakiak; eskatu nizkion, baina ez dit erantzun.\nGaur egun, zertan da Hendaiako atxikitze zentroa?\nItxia dago, eta ez dago inor. Badu hilabete batzuk larrialdi egoeraren harira itxi zutela. Nahiago zuten bertako indarrak mugako kontrolak indartzeko erabili.\nZer informazio duzue Ipar Euskal Herrian diren paperik gabeko migratzaileez?\nBadira asilo eskaera egin duten anitz, eta beste anitz ez zaienak onartua izan; badira adingabe bakartuak ere, Cimadeko laguntzaileei aurkeztuak direnak. Beti soslai bera da: prekaritate egoera nahiko ikaragarria. Laguntzaileak saiatzen dira desmartxa juridiko eta administratiboetan laguntzen, gutxienez egonaldi baimena lor dezaten. Zaila da, baina ez dugu beste aukerarik.


Baite-ren eta Udalaren arteko bilera hurrengo astean - Azpeitia - uztarria.eus\nAipatutako proposamenean (osorik jarri dugu artikuluaren bukaeran), Baite-k "ongietorria" egiten dio Plan Nagusiari, baina elkarteak berak ere bertan modu zuzenean parte hartu behar duela eskatu dio Udalari. Udalak aztertu du Baite-ren proposamena, eta hurrengo astean -ostegunean- elkarteari bere proposamena egingo dio.\nHonatx Baite-k Udalari egin zion proposamena:\nOngi-etorria eman nahi diogu Baite Euskara Elkartetik Azpeitiak euskararen alorrean bizi duen giro itxaropentsuari.\nUdalak Azpeitian euskara normalizatzeko plan bat onartu du (Euskara Biziberritzeko Plan Nagusia) , eta datorren abenduaren 2an sinadura ekitaldi handi batekin eman asmo dio lehen bultzada publikoa plan horri. Baite han izango da euskararen aldeko bere konpromiso borondatea erakusteko. Sinadura lehen urrats sinboliko moduan ikusten dugu, ondoren etortzea espero dugun beste hainbat pausoren aitzindari. Gaur arte denok behar izan gaitu euskarak, eta hemendik aurrera ere halatsu izango dela iruditzen zaigu. Azpeitian euskararen normalizazioa lortzea da Baite-ren helburu nagusia, planarena bezala. Gainera, sortze beretik plazaratu genuen gure euskararen aldeko ekina Udalarekin lankidetzan burutzeko nahi garbia. Aukera berri bat zabaldu zaio orain Azpeitiari herriko euskalgintzak eta Udalak bat egin dezaten elkarlanean. Adostasuna bilatzeko eta aurkitzeko eta elkarlanerako gogoa berretsi du behin eta berriz Baite Euskara Elkarteak bere agerpen publikoetan, hasi aurtengo otsaileko lehen prentsaurrekotik eta amaitu lehengo asteko hitzaldiarekin. Horrekin batera, ordea, bere lana behar bezala burutzeko helburu batzuk jarri zituen Azpeitiko Euskara Elkarteak. Baite-k bere nortasuna behar du, bere autonomia propioa eta egiten ari den lanari begirunea.\nOso garrantzitsua da era honetako plan bat aurrera atera nahi duen herriak Euskara Elkarte sendo bat izatea. Lana duintasunez egingo duena, eta bere alorrean erreferentziala izateko sortu dena. Horretarako ardurak, errekonozimendu maila bat eta ezinbesteko azpiegiturak behar dira eskura.\nOrain gauzak behar bezala egiteko aukera historiko baten aurrean gaude berriro. Orain herriko indar sozial gehienak eta nagusienak elkarrekin euskararen alde jar ditzakegu guztion borondatearekin, azpeitiar gehienon indarra batu daiteke euskara normaltzearen alde. Abenduaren 2ko sinadura ekitaldia lehen urratsa da eta Baite ez da faltako. Aurrerantzean ere euskararen alde ematen diren pausoetan Baite-k lehen muturrean egon nahi du gurdi horretatik tiraka.\nGure helburuak betetze bidean gogotik egingo dugu lan: bai lehenago aipatu ditugun helburuen atzetik (normalkuntza, Udalarekin adostasuna bilatzea eta aurkitzea), bai ondoren aipatzen ditugunen bila. Horiek izango dira gure jardunaren iparra. Horiek erabakiko dute gure lotura planarekiko eta Udalarekiko hemendik aurrera. Baite-n ez gara aspertuko Udalarekin adostasunera iritsi behar dugula aldarrikatzen. Gaur bezala bihar denok beharko baikaitu euskarak.\nAzpeitiarrok itxaropenez begiratzen diogu euskararen etorkizunari, gure etorkizunari. Orain da garaia.\nOndorengoak dira Baite Euskara Elkarteak Euskara Biziberritzeko Plan Nagusia dela-eta Azpeitiko Udalari egiten dion eskaintza bi erakundeen arteko lankidetza baterako.\nEuskara Biziberritzeko Plan Nagusia Azpeitian planifikatzeko eta garatzeko garaian, Baite Euskara Elkarteak herriko esparru baten ardura hartuko du, Udalarekin batera esparru hori landu dezan. Horretarako Baitek euskara teknikari bat kontratatuko du, Udalaren diruarekin.\nBaiteren euskara teknikari horrek harreman estua eta iraunkorra izango du Euskara Biziberritzeko Plan Nagusiko euskara teknikari nagusiarekin, plan osoaren informazioa izan dezan eta jarraipena egin dezan.\nEuskara Biziberritzeko Plan Nagusiaren jarraipena egiteko, Euskara Batzordea sortuko da, egitasmoaren organigrama barruan eta Azpeitiko Euskara Patronatoaren lagungarri. Hainbat esparrutan garatzen ari diren ekintzak koordinatzeko izango da Euskara Batzorde hori, eta bertan, euskara teknikari nagusiaz gain, Baite Euskara Elkarteak ere parte hartuko du, baita gizarteko erakunde eta elkarte garrantzitsu eta erreferentzial zenbaitek ere.\nBaite Euskara Elkarteak parte hartuko du Azpeitiko Euskara Patronatoan.


Free chat Shirak. Ausazko arrotz doan txateatu berehala Shirak tik.\nFree chat Shirak\nOngi etorri Chatroulette ShirakEdozein lekutan, munduko pertsona aleatory bat konektatzeko. Chatroulette Shirak dezakezu honako aukeren artean aukeratu:- Guztiak pertsona mota Shirak doan Txata. Zehaztu behar du, eta 'Ezarpenak' joan.- The 'bideo' moduan webcam Txateatu.- The 'mikro' moduan mikrofono Txateatu.- Txata ez mikro eta 'testua' moduan bideo gabe anonimoki.- Spy beste anonimoki onartzen bada hizketaldiak.- Ez baduzu nahi spied beharreko aldatu 'ezarpenak' atalean.Sakatu 'F2' hasteko, edo egin klik 'start'.\nShirak hirien zerrenda:


Akondroplasia - Wikipedia, entziklopedia askea.\n7Arazo fisiko eta psikologikoak\nAkondroplasia (a, "gabe" + kondro, "kartilago" + plasia, "garapena" = kartilagoen garapen eza) hezurrei eragiten dion gaixotasuna da, nanismoaren eragile ohikoa. Gaixotasun honek garapen endokondrala duten hezurretan du eragina, eta batez ere hazkuntza azkarra dutenetan: tibia, femur eta humeroan\nAkondroplasiaren lehenengo aztarnak Ingalaterran aurkitu ziren, orain dela 7000 urte baino gehiagoko eskeleto akondroplasiko bat aurkitu zen. AEBetan ere arrastoak aurkitu dira, 300 eta 500 urte bitarteko antzinatasunarekin.\nFenotipoa[aldatu | aldatu iturburu kodea]\nKartilagoaren ekoizpena blokeatuta dago eta ondorioz hezurrak laburregiak izango dira. Akondroplasia garatzen duten pertsonek, ezaugarri fenotipiko deigarriak dituzte, hala nola, desproportzionaltasun nabaria gorputz adarra eta enborraren artean edo hiperlordosi lunbarra. Alde zerbikalean, hezur muinaren konpresioa eman daiteke kanale errakideoaren txikitasunagatik, eta heriotza ere sor daiteke.\nAkondroplasia sortzen duen genea 1994.urtean aurkitu egin zen.\nAkondroplasia gaixotasun autosomiko eta gainartzailea da, intzidentzia 1/15000- 1/40000koa delarik. Homozigosian letala da. Sarkortasuna %100-koa da eta kasuen %80 de novo mutazioen ondorio dira. Mutazioak, 4. kromosomaren beso laburraren gene batean ematen dira (4p16.3).\nGene honek fibroblastoen hazkuntza faktorearen hartzaile bat kodetzen du: FGFR3 -a (3 domeinuko proteina).\nNahiz eta kasu gehienak de novo mutazioen ondorio izan, bi mutazio nagusitzen dira, hauek 1138. nukleotidoan ematen dira: batean, guanina adenina batez ordezkatzen da eta bestean guanina zitosina bategatik.\nFGFR3 proteina fibroblastoen hazkuntza faktorearen hartzailea da eta kondrozitoen hazkuntza eta ugaritzea kontrolatzen du.\nAkondroplasian, funtzio irabazia gertatzen da, izan ere, hartzaile hau beti baitago aktibo. Beti aktibo dagoenez, ez du baimentzen hezurren hazkuntza egokia.\nBiokimika[aldatu | aldatu iturburu kodea]\nFGFR3 proteina mintz hartzailea da, 3 domeinu dauzka: estrazelularra, intrazelularra eta mintz artekoa. Hartzaile honek tirosina kinasa aktibitatea du eta beraz, hazkuntza faktorearekin elkartzean seinalizazio bidea piztuko da, eragina nukleora helduz. Nukleoan daukan eragin hau dela eta, kondrozitoen ugaritzea kontrolatuko du, baina mutazioa agertzen denean, hartzailea beti aktibo egongo da, nahiz eta hazkuntza faktorerik ez egon. Egoera honen ondorioz, kondrozitoen desberdintzapena ez da behar bezala burutuko eta hezurraren hazkuntzaren blokeoa eraginez.\nJaioaurretiko diagnostikoa: normalean, ekografien bidez jakin daiteke fetua akondroplasikoa den ala ez, baina gurasoetako batek akondroplasia badu, edo susmoren bat badago, froga genetikoak egiten dira errestrikzio entzimen bidez.\nJaio ondorengo diagnostiokoa: fenotipoa nahiko berezia eta deigarria da, beraz, jaio ondorengo diagnostikoa oso erraza da.\nBi tratamendu mota daude, lehena FGFR3-ren inaktibazioan datza, bere tirosina kinasa aktibitatea inhibituz edo hazkuntza faktorearekin lehiatzen duten antigorputzak erabiliz. Bigarrena hezurren luzatzea da, azken hau askoz ere eraginkorragoa da, baina ebakuntza nahiko konplikatua da.\nArazo fisiko eta psikologikoak[aldatu | aldatu iturburu kodea]\nBizkar hezurreko arazoak izaten dituztenez, minak jasaten dituzte eta horregatik lan egiteko arazoak izaten dituzte.\nAkondroplasia gaixotasuna dutenek, batzuetan, estigma soziala pairatzen dute.


Gaztelako erri baten bizi da astokillo aundi bat, ez alan-olangoa, lurbirako astokillo guztien errege edo nagusi izan leitekeana baño.\nBeroni irri andi bat egitea asmau eben bein gogaldi oneko lagun batzuk, esango dan eran.\nAzoka-eguna zan. Erosi ebazan astokillok untxi edo koneju eder bi. Etxeruntz eroiazala, aurkitu eban enparantza bertan len aitaturiko irrilari bat.\nAlkarri egun onak emonda gero, esan eutsan onek astokillori:\nA mutil, orrek dozak ollaskoen ederrak daroazanak; zegan erosi dozak?\nNungo ollaskoak? erantzun eban astokillok. Oindiño andiagoak entzun bearko doguz!\nItandu doat zegan erosi doazan ollaskuok.\nBaña non daukazak begiak? Eztok ikusten untxiak diriala?\nBa, ba, astokillo; ori dok urteieria; gura ezpadok esan zeinbatian erosi doazan ollaskoak, esaik artezean da ezaite ibilli olango lelokeriak erantzuten.\nGelditu zanena bakarrik gure astokillo, begiratu eutsan astiro eskuan eroiazan untxiai, eta ziñoan agin artean:\nGuzurra dala esan leike ori lango gizon batek bestelako astakeria esan leiala.\nIarraitu eutsan bideari ta laster esan eutsen zaldun bik:\nOllasko ederrak, astokillo...\nZuek bere bai? begirik badaukazue?\nNik eskuan daukadazanak ollaskoak diriala diñozue?\nZertzuk dozak ba?\nBaiña, gizonak, eztozue ikusten untxiak diriala?\nBarre santzo andi bat egin eben biak, esanaz:\nEdo gogaldi ederra daukak, edo ukalonduori goitik erabilli bear izan dok ik gaur goizean.\nAsarrez ioian etxeruntz gure astokillo, ta kafe-etxe baten ondotik igaro zanean, leio ondoko mai baten egozanai entzun eutsen esaten:\nMutillak, egazti alagalakoak astokillok daroazanak, arrozaz ipiñita iateko gaur arratsaldean.\nAndia da gero kontu au! esaten eban beren artean astokillo koitaduak, noizik beiñean untxiai gogoz begiratuta.\nGanera, beren etxera eldu baiño lentxuago bi edo iruk berba egin eutsen besteen erara, ikaratu zan, da ariñeketa baten sartu zan etxean, iaurti ebazan untxiak, beren emazteari esanaz:\nOr daukazuz ollasko edo untxi edo demoniño bi, nik eztakit zeatz zer direan-da.\nEmazteak auzoetako lagun askori deituta, danen artean nekez siñistu erazo eutsen astokillori, azokatik ekarri ebazanak untxiak zireala, ez ollaskoak.\nIrri astuna da, ez bakarrik astokillorentzako, baita norberen burua zer edo zertzat daukanarentzako bere. Irrilariak egin eben au astokillogaz astotzat ezagutua zalako; baña etorri baillakee burura beste edozeiñegaz egitea alako deabrukeria, beste au bere eztakit zelan ibilliko zan, aiñ da andia lagun askori entzuten iakan gauzeak daukan indarra.\nAstokillori gertau iakona, edo gertau iakon antz antzekoa aurrez ikusten dogu gaurko egunean, ez zoritxarrean ollasko kontuetan, au azkenean bere ezta aldia igaroteko ta barre batzuk egiteko baño; gertatuten da beste gauza astunagoetan.\nIatorriz beren barruan daukan adimeneko argiaz baño ezpada bere, gizonak ikusten ditu gauza asko garbi, zuzen, eurai dagokioen erara, astokillok beren begi zoliakaz untxiak ikusten ebazan lez. Alan, begiratuaz, eguzkia, illargia, izarrak, itxasoa, lur ta mendi, odei, iturri, erreka, zugatz, bedar, lora, abere, pizti, arrain, egazti, eltxo, ta ezin esan ala gauza, begiratuaz onek gauza guztiok azpiratuten dabezan lege zuzen ta beiñ bere utsik egiten eztabezanak, eta azkenean bere barrura begiratuaz, gizonak ezagututen dau garbiro bateren batek izan bear dabela euren egille ta iaubea, au da Iaungoikoa. Ondo daki gizonak beren eskuetan daukala azkatasuna, gauza ona edo txarraren zigorra emongo iakala emen edo nun edo nun; badaki zer dan gauza ona ta zer dan txarra, berari besteak egitea gura leukeanari begiratuaz bakarrik; badaki gizon batzuk alper, nagi ta baldresak direan artean, beste batzuk langiñ, bizkor ta zoliak direala, eta beraz ondasunetan bardiñak ezin izan leitekezala; badaki batzakuntza guztietan, iraungo badabe, legeak egon bear dabeela, eta lege oneen betekuntzarako norbait edo norbaitzuk izentauta egotea nai-ta-naiezkoa dala, eta berari edo eurari begirune ta menegindea zor deutsagula; onek ta beste gauza asko daukoz gizonak beren begirapean.\nEurok baño ziertuago dakiz ondiño beste egi goragoko batzuk, ulertuten ezpaditu bere, neurri bagako anditasunekoak direalako ta gizonaren adimena neurrikoa, ta ez andikoa, dalako; egi onetaraño ezeban gizonak sekulan igongo, Yaun errukitsuak berak agertu ezpaleutsoz ondamenetik aldendutearren; egi onek, edonok daki, geure Yesukristo Yaunak irakatsirikoak dira, Eliza donearen ikasbidean iratsita dagozanak.\nAstokillok enparantzatik etxera bitartean sakabanatuta irrilariak aurkitu ebazan eran, gizonak bere topez egiten dau lurbira guztian zabalduta dabizan irrilari gaizto batzukaz, zeintzuk daukeezan batuta euren gogoak, gizon gaisoai zuria baltza dala ta baltza zuria, zuzena okerra, okerra zuzena, eguna gaua ta untxiak ollaskoak direala siñesterazoteko.\nOnetariko batek dirautso gizagaixoari, esate baterako liburu baten orri artetik, eztabela siñistu bear aiñ garbiro dakusen gauzea; eztagoala ez Yaungoikorik, ez arimarik, ez saririk, ez zigorrik, ez erlejiñorik; eztogula bear legerik, ez nagusirik, danok bardiñak izan bear dogula, bakotxak gogoak emoten dautsana baño besterik eztaukala zergaitik egin, da beste onako astakeri asko. Lenengoan, astokilloren antzera, esango dau bere artean: «Gizon onek eztauko zentzunik». Baña gero iraslariak liburutik iaurti dautsazanak, irakurriko dauz ostera bere albistarien baten, ioango da batzar edo mitinen batera ta an bere entzungo dauz barriro astakeriok, entzungo dauz ikasteetxetan, etzungo dauz kafeetxeetan, ardantegietan, biltoki edo teatroetan, burdin-bidean, kalean eta alde guztietan dagozalako deabruaren semeok, edo obeto esateko deabruaren laguntzalleok, umeak Goikoarenak direalako danak.\nEta zorionez ezpadauko nok ipiñi begien aurrean, edo badauko bere, ezin baiako ezautu-erazo irrilariak darabilden arloa, astokillok beren emaztea ta auzokoak euki ebazan lez, geratuko da azkenean benetako asto bat eginda. Siñisterazoko dautsee gura dabeen guztia; esango dautse idiak egaxka dabizala lorarik lora, erleak balira lez, da bete betean siñistuko dau; esango dautse eskumako besoa ezkerra dala, ta alantxe dok izan be; esango dautse astoa izateko arrantzea baño eztabela bear, da baita; edozein gauzatarako ipinten dabe bigun-bigun. Orduan igoten dautse bizkar-ganera, ta ederto doaz neke barik eurak gogoa dauken lekura, ederto doaz goietaraño, au da, Errien buru edo nausi izatera, zeintzuetara ez leukee iñoz igon al izango bakarrea; argal, erkin, indar bageko gizontxu batzuk dirialako.\nTa ezta gauza barregarria ikustea azpiko astoa esaten gogoz arrantza ikaragarriakaz: Bizi bedi azkatasuna!! Bizi beitez gizonaren eskubideak!!?\nEztaukak azkatasun txarra gizagaixo orrek, pozik aska baten galtzu apurren bat iaten emoten badeue; barre egiuek eskubideai, lelo orrek; eure iaubeen kontra ezetan asten baaz, laster lotuko abe ta makillaka azurrak eiotuta arrantza neketsuak bota bearko dozak; zer uste dok ba, ire ederragaitik dabiltzala besteok? A ze barre zantzoak egingo leuskizuezan batai ta besteai, gaiztakeri guztien iturburuak, barrerik egiteko balego bera!\nAstokillori egin eutseena, kontuan egon-ezkero, ezta erraz egitea iñori; beste muetako astokilloai egiten dautseena bere ezta ain erraz-erraza, kontuz bizi ezkero ta gogoan euki ezkero zelango txakurrak dabizan Yaungoikoren lurbiratik zear; orregaitik danok euki bear dogu gomutan esakune au. «Kontuz irrilariakaz!», ba lotsagarria izango litzateke astokillo baten antzera sartuko baleuskue bestelako lakatza!


Tiraderen tiraderak azpimuntzen fabrikatzaileak eta hornitzaileak - Txinako tiraderen diapositiben fabrika\nAlanbre-saskiko tiradera lerragarrirako luzapen osoa\nSarrera:Alanbre-saskirako tiraderetarako luzapen osoko azpiko korridorea normalean alanbre-saskirako tiraderak labaintzeko erabili ohi da. Tiradera azpiko tiradera mota honek alanbre saskiko tiradera irristagarrietara finkatzen ditu. Zehaztasun handiko TAIWAI makina edukitzea, diseinuaren kontzeptu bikainarekin, gure talde tekniko bikainak arreta handiz fabrikatzen du GERISS hardware bikaina eta prefektua, hau da, altzari enpresa globalen aukerarik onena.\nEredua: EUR 33U\nHedapen hirukoitza sukaldeko alanbre-saskiaren tiradera\nSarrera:Luzapen hirukoitza sukaldeko alanbre-saskiko tiradera beheko euskarrian armairuzko alanbre-saskirako tiraderetarako erabili ohi da. Tiradera azpiko tiradera mota honek torlojuak erabiltzen ditu armairuaren alanbre saskiaren tiraderan finkatzeko. Zehaztasun handiko TAIWAI makina edukitzea, diseinuaren kontzeptu bikainarekin, gure talde tekniko bikainak arreta handiz fabrikatzen du GERISS hardware bikaina eta prefektua, hau da, altzari enpresa globalen aukerarik onena.\nEredua: 33U2 euro


Apirilaren 19an, jakinarazpen anonimo bat zabaldu zuten gizarte-sareek, baita Tanatorio Arrasate-ko jabeetako batek (Arrasate Hileta Berria) tokiko prentsan egindako adierazpenak ere. Horren ondoren, Arrasateko biztanleak zalantzaz eta segurtasunik gabeko giro batean murgildu ziren, kovid-19 pandemiak eragindako gizarte-alarmaren erdian.\nAnonimoan hau esaten zen: “… tanatorio zaharra edo ez oso egokia denez osasun publikoarentzat arriskutsuak izan daitezkeen gorpuak edukitzeko…”, eta Arrasate Hileta Berriak Goienari egindako adierazpenetan, honakoa jasotzen du: “… Arrasatekoa zaharkituta dago, eta ez dauka kamara hermetikorik. Horrez gain, Arrasateko Tanatoriora gorpuak sartzeko senideak dauden guneetatik pasatu behar gara kutxekin…”\nOraindik haratago zihoan idatzi anonimoa, bere azalpena honela amaitzen zuenean: “Non daude agintariak? Non dago alkatea? Zer egiten du Eusko Jaurlaritzako Osasun Sailak? Nola izan daiteke egoera horren konplize SAN FELIPE?…”\nInformazio horien ondorioz, San Felipe Elkarlaguntzak eta Ojanguren Hileta Zerbitzuek jakinarazpen bateratu bat argitaratu zuten, jakinarazpen anonimoan esandakoa gezurtatuz, eta jakinarazpen anonimoaren egileen aurkako salaketa aurkeztu zuten, Bergarako epaitegian izapidetzen ari direlarik.\nHorrez gain, eta Arrasateko Alkatetzaren laguntzarekin, San Felipe Elkarlaguntzak eta Ojanguren Hileta Zerbitzuek Tanatorio Arrasate-ko instalazioen osasun-segurtasuna zaintzeko baldintzei buruzko edozein zalantza argitzeko, apirilaren 29an Gipuzkoako Osasun Lurralde Ordezkaritzari, Gipuzkoako Hilotzen Osasunaren arduradun den horri, eskatu zioten prozedura-ikuskaritza ofizial bat, Tanatorio horretako instalazioak ahalik eta azkarren ikuskatzeko.\nIkuskapen hori hilabete honen 4an egin da, eta aldeko txostena izan da. Txosten horrek 19 urteko antzinatasuna eta kudeaketan prozedura espezifikoak behar direla identifikatzen dituen arren, araudi tekniko sanitarioa betetzen dela ziurtatzen du.\nHorrenbestez, jakinarazpen honek sortutako zalantza guztiak argitzeko eta Arrasateko herritarren artean segurtasun eta konfiantza sentsazioa berreskuratzeko balio izatea nahi genuke. Argitalpen honekin, gainera, erakunde eta agintarien izen ona eta ospea berreskuratu nahi ditugu (Eusko Jaurlaritzako Osasun Saila, Arrasateko Alkatetza, etab.) baita San Felipe Elkarlaguntzarena ere, 12.000 bazkide baino gehiagoko mutua herrikoia, autokudeatua eta irabazi asmorik gabea, eta Ojanguren Hileta Zerbitzuak ehorztetxearena, historikoki modu profesional eta eraginkorrean eman baitiote zerbitzua.\nHitzordua eskatu eta jaso SAN FELIPE bazkide txartel berria →


Euskaltzain oso izendatu dituzte Joan Mari Torrealdai eta Lourdes Oñederra | El Diario Vasco\n29. eta 30. zenbaki-hutsarteak beteko dituzte hurrenez hurren, bozen gehiengo osoa lortu ondoren Bi euskaltzain oso falta dira gehienezko kopurua betetzeko\nN. A. Sábado, 1 diciembre 2007, 02:45\nDONOSTIA. DV. Joan Mari Torrealdai eta Lourdes Oñederra euskaltzain oso izendatu zituen atzo Euskaltzaindiak Bilboko egoitzan egindako bilkuran. Urriaren 26an proposatu zituzten Torrealdai eta Oñederra urgazleak euskaltzain oso izateko. Jose Antonio Arana Martixa, Miren Azkarate eta Andres Urrutia euskaltzain osoek proposatu zuten Joan Mari Torrealdairen kandidatura; Oñederrarena, berriz, Henrike Knörr, Xabier Kintana eta Pello Salaburuk sustatu zuten. Atzoko bilkuran bozen gehiengo osoa lortu ondoren, Torrealdaik 29. zenbaki-hutsartzea beteko du, eta Oñederrak 30.a.\nIaz Euskaltzaindiak Estatutuak aldatu zituenetik, apurka-apurka areagotzen joan da euskaltzainen kopurua. Aldaketaren aurretik 24 kidek osatzen zuten Osoko Bilkura, eta euskaltzain oso baten heriotza zen erakundea berritzeko ohiko bidea. Aldaketak, besteak beste, euskaltzain emerituaren figura sortzea ekarri zuen, eta euskaltzainen kopurua 32raino zabaldu ahal izatea. 24tik gorako kopuruari zegokion lehen aulkirako -25.erako alegia- Andoni Sagarna hautatu zuten iazko abenduan. 26.erako Aurelia Arkotxa izan zen izendatua, eta 27. eta 28. zenbaki-hutsarteak betetzeko Sagrario Aleman eta Joseba Lakarra izan ziren hautatuak ekainean. Atzoko bi izendapenekin 30 kide izatera heldu da Akademia. Hartara, bi euskaltzain oso gehiagorekin osatuta geldituko da Euskaltzaindia.\nBi euskaltzain berriek aspaldiko lotura dute Euskaltzaindiarekin. Joan Mari Torrealdai 1975ean izendatu zuten urgazle eta, Akademiaren enkarguz, euskal idazleen eta euskarazko ekoizpen idatziaren azterketa egin zuen. Hain zuzen ere, bibliografiaren alorra landu du, beste askoren artean, euskaltzain berriak. Euskal liburugintzaren azterketa sistematikoa egin du, eta 30 urtez Jakin aldizkarian eman du lan horren berri urtero. Euskal idazleak gaur, Euskal kultura gaur. Liburuaren mundua eta oraintsu argitara eman duen Hogeita hamar urte liburugintzan liburuetan sakondu du gaia. Horiekin batera, Euskararen zapalkuntza, El libro negro del euskara edota La censura de Franco y los escritores vascos del 98 liburuak eman ditu argitara, beste askoren artean.\nBestelako erantzukizunei ere ez ez die muzin egin. Irakasle izan da Euskal Herriko Unibertsitatean zein Deustukoan, baita Euskal Idazleen Elkarteko eta Soziologoen Euskal Elkarteko idazkari ere. Euskaldunon Egunkaria-ko Administrazio Kontseiluko kide izan zen hasietarik, eta Lehendakari 2000tik 2003ra.\nLourdes Oñederra, berriz, Euskaltzaindiko Ahoskera batzordeko kide izan zen batzordeak iraun zuen bitartean. Hizkuntzalaritzaren inguruko hainbat elkartetako kide izateaz gain, komunikazio eta ponentzia ugari ditu eginak eta biltzar askotan hartu du parte, hizlari eta aditu bezala.\nLan zientifikoak hainbat hedabidetan eman ditu argitara, eta horrez gain zutabegile eta kolaboratzaile izan da Ere, Oh Euzkadi, Hika eta Argia aldizkarietan eta Euskaldunon Egunkaria-n.\nHori guztia literaturgintzarekin uztartu du Oñederrak. 1999an Eta emakumeari esan zion sugeak argitaratu zuen. Espainiako Sari Nazionalerako finalista izan zen liburua, eta sari ugari jaso zituen Euskal Herrian, besteak beste 2000. urteko Euskadi Saria eta Euskadi Saria. Gaztelaniara eta ingelesa itzulita dago nobela, eta berritan bera ere aritu da itzultzaile, Patrick Süskind alemaniarraren Sommer jaunaren istorioa euskaratu baitu.


'Osagaiz', osasun-zientziei buruzko aldizkari berria | El Diario Vasco\n'Osagaiz', osasun-zientziei buruzko aldizkari berria\nEzkerretik eskuinera, Iñaki Alegria, Karlos Ibarguren, Izaskun Elezgarai, Jose Ramon Furundarena eta Victor Irigoien.\nUdako Euskal Unibertsitateak eta Osasungoa Euskalduntzeko erakundeak jarri dute martxan, Gipuzkoako Sendagileen Elkargoaren laguntzarekin\nViernes, 16 junio 2017, 13:30\nOstiral honetan Donostian egin den aurkezpenean Iñaki Alegriak, Udako Euskal Unibertsitateko zuzendariak; Karlos Ibargurenek, Osasungoa Euskalduntzeko Erakundeko lehendakariak; Izaskun Elezgaraik, OEE eta UEUko kideak; Victor Irigoienek, Gipuzkoako Sendagileen Elkargoko kideak eta Jose Ramon Furundarenak, aldizkariko zuzendariak hartu dute parte.\nIñaki Alegriak hartu du lehendabizi hitza: Udako ikastaroen kanpaina betean dago UEU, eta aurtengorako aukeratu dugun leloa, #ElkarEkin, gaurko agerraldirako ezin aproposagoa da. Izan ere, elkarlanak egin baitu posible gaur mahai honetan gu guztiok biltzea, eta elkarlanak egin baitu posible proiektu berri hau sortzea. OSAGAIZ Osasun alorrean euskaraz dagoen hutsune bati erantzutera dator, eta gaur hemen biltzen garenok auzolanean gure hondar alea jarri nahi dugu esparru honetan. Oso pozik gaude, izan ere, bidelagun ezin hobeak topatu ditugu proiektu honetan«.\nKarlos Ibargurenek, OEEko lehendakariak, OSAGAIZ beharrizan batek sortu duela adierazi du: «Beharrak aukera eta aukerak beharra ekarri du. Osasun arloan sorkuntzan ari den profesional askoren publikatzeko beharrak eman digu OSAGAIZ erditzeko aukera eta OSAGAIZek eskaintzen duen aukerak behartuko du osasun arloko komunitatea sorkuntza lana areagotzera. Euskal Herriko maila zientifikoa goratuko duen zurrunbilo honek gizartean izango du eragin positiboa. OEErentzat plazer bat izan da UEUko eta Sendagileen Elkargoko lagunekin bidaia hau egitea eta zereginak hain aise egiteko aukera eman diguzuelako eskerrak eman behar dizkizuegu».\nArtikulu originalek lehentasuna\nIzaskun Elezgaraik, OEE eta UEUko kideak, proiektu honen bilgune izaera azpimarratu du: «Udako Euskal Unibertsitatean zein Osasungoa Euskalduntzeko Erakundean osasun arloan aldizkari zientifiko baten falta sumatu genuen. Aldizkari honek euskal komunitateko osasun arloko profesionalen bilgune izatea du xede. Proiektuaren inguruan biltzen dira lurralde guztietako osasun zentro, ospitale, ikerketa zentro, unibertsitate eta abarretako profesionalak. Osasun-ikerkuntza ezagutzera ematea eta elkarlanak eta elkar ezagutza bultzatzea eta osasun arloan euskara sustatzea dira bere helburu nagusiak, eta hori dela eta, alorreko profesionalak, ikertzaileak, ikasleak eta dituak bertan parte hartzera deitu nahi ditugu».\nVictor Irigoien, Gipuzkoako Sendagileen Elkargoko kideak azaldu duenez, «proiektua aurkeztu zigutenean berehala ikusi genuen lotura zuzena zuela Elkargoaren misioarekin, eta, beraz, babestu besterik ezin genuela egin. Batetik, osasun gaiak dituelako oinarri; bestetik, horien dibulgazioa duelako helburu, modu zientifikoan, gainera. Eta, azkenik, hutsune bat betetzera datorrelako proiektua: aurreko biak, alegia, osasun gaien dibulgazio zientifikoa euskaraz egitea».\nJose Ramon Furundarenak, aldizkariko zuzendariak, argitalpen berriari buruzko xehetasunak eman ditu: «Osasunarekin lotura duten arlo ezberdinetako profesionalen lanak euskaraz argitaratzeko aldizkaria izango da. Lehentasuna izango dute artikulu originalek, ikerketa medikoek, azterketa klinikoek eta erizaintza-lanek. Argitaratuko dira baita ere interes handiko gai sanitarioen berrikuspenak, farmako berriei buruzko informazioa eta beste aldizkarietan argitaratutako artikulu interesgarrien balorazio kritikoak. Atal desberdinak izango ditu aldizkariak: Editoriala, errebisio artikulua (ebaluazio prozesua pasa duena), jatorrizko artikuluak, Dosi txikitan (luzera laburragoa duten artikuluak), KATak (kritikoki aztertutako testuak) eta Farmazilarien txokoa. Argitaratutakoak egile-eskubideak eta DOI erreferentzia izango ditu. Aldizkaria elektronikoa izango da eta www.osagaiz.eus web orrian PDF formatuan argitaratuko da. Urtean bi zenbaki argitaratuko ditugu, eta doan eskuratu ahal izango da, soilik erregistratzea eskatuko dugu».\nOperación biquini, cuestión de cabeza El Defensor del Pueblo quiere garantizar la alimentación a todos los menores en vacaciones


Barajasko terminal berriaren estreinaldian bizi izandako egoera salatu du OCUk | Consumer\nBarajasko terminal berriaren estreinaldian bizi izandako egoera salatu du OCUk\nKexa nagusiak dira taxiak garestitzea, metrorik ez izatea, beste terminal batzuekiko konexioak eta informazio falta.\nKontsumitzaile eta Erabiltzaileen Erakundeak (OCU) atzo salatu zuen, José María Múgica zuzendari nagusiaren bidez, Madril-Barajasko aireportuko T4 terminal berriaren estreinaldian bidaiariek bizi izan duten egoera. Hiriaren erdigunera joateko taxiak garestitzea, metro-zerbitzurik ez izatea, gainerako terminalekiko lotura motela izatea eta erabiltzaileen zalantzei buruzko informaziorik ez izatea dira, besteak beste, Muxikak adierazi zituen kexetako batzuk.\nTerminal berria aireportu zaharrarekin lotzen duen transbordadorea ez da “ez oso ohikoa, ez iragarri bezain azkarra” esan zuen Muxikak, eta metro-zerbitzua berandu iritsi zela ere salatu zuen. OCUko ordezkariak, gainera, kritikatu egin zuen taxi-zerbitzuaren prezioa hiriaren erdiguneraino igo izana, ordainpeko autobidea edo alternatiba erabiltzen den kontuan hartu gabe, kilometro-kopuru handiagoarekin.\nHalaber, terminal berriaren estreinaldian erabiltzaileek jasandako babesgabetasun- eta informazio-falta salatu zuen Muxikak. “Oso zaila da ulertzen eta justifikatzen erabiltzaileen aurrean; izan ere, azken finean, guk ordaindu eta ordaintzen jarraituko dugu egitura handi hori guztia, aireportuan hauteman den babesgabetasun-egoera”, adierazi zuen.\nOCUko zuzendariak nabarmendu zuen “kontsumitzaileek duten funtsezko eskubidea ez errespetatzea, informaziorako eskubidea baita”; izan ere, haren iritziz, erabiltzaileek ez zuten inor nora jo behar zen galdetzeko edo beste terminalean esteka bat garaiz hartzeko. Funtzionamendu-arazo horien guztien ondorioz, “oso suminkortasun-egoera handia sortu da”, esan zuen, baina haserre hori “gero zaila da erreklamazioetan areagotzea”.\nHala ere, Muxikak hein batean egotzi zizkien erantzuleak, “egitura oso garrantzitsu baten lehen funtzionamendu-eguna baita, eta, beraz, pentsa zitekeen arazo batzuk sortuko zirela”.\nBarajas OCU-eu terminal


Emaitzak: Maiatza 2016Nafarroako 4x4 Sokatira Txapelketa - Maiatzak 14 (Sunbilla)Larunbatean, maiatzak 14, Nafarroako 4x4 Sokatira Txapelketaren laugarren eta azken jardunaldia jokatu zen Sunbillan.\nBerriozar “a” 4,5 puntu 9,5 puntu Txapeldunak: BETI-GAZTE *\nBeti-Gazte 4,5 puntu 8,5 puntu Bigarrenak: BERRIOZAR “A”\nBerriozar “b” 3 puntu 5,5 puntu Hirugarrenak: BERRIOZAR “B”\nTxantrea 2 puntu 4,5 puntu Laugarrenak: TXANTREA\nKaskallueta 1 puntu 2 puntu Bosgarrenak: KASKALLUETA\n* Bi jardunaldietako puntuen batura egin ondoren, lehen bi sailkatuen arteko finala jokatu zen. Lehia estua izan zen bi taldeen artean: Lehen tiraldia Berriozarrek irabazi zuen eta bigarrena Beti-Gaztek. Beraz, hirugarren tiraldi bat egin behar izan zuten eta Beti-Gaztek eraman zuen, txapela bereganatuz.\nLaugarren jardunaldia: puntuen batura Berriozar 2,5 puntu 11,5 puntu Txapeldunak: BERRIOZAR\nBasaburua 2,5 puntu 8,5 puntu Bigarrenak: BASABURUA\nAraxes 1 puntu 4 puntu Hirugarrenak: ARAXES\nKADETEAK 280 kilo Azken sailkapena (Finalerdiak eta Finala egin ondoren): Txapeldunak: BASABURUA “A” Bigarrenak : BASABURUA “B”\nHirugarrenak : ARAXES\nLaugarrenak : BERIAIN\nBerriozar 4 puntu 7,5 puntu Txapeldunak: BERRIOZAR *\nTxantrea 3 puntu 6,5 puntu Bigarrenak: TXANTREA\nBizindar 2 puntu 4,0 puntu Hirugarrenak: BIZINDAR\nKaskallueta 1 puntu 2,0 puntu Laugarrenak: KASKALLUETA\n280 kilo (Kadeteak): BASABURUA “A”\n255 kilo (Emakumezkoak): TXANTREA\n235 kilo (Emakumezkoak): BERRIOZARNafarroako 4x4 Sokatira Txapelketa - Maiatzak 7 (Antsoain)Emaitzak:\nBerriozar “a” 5 puntu\nBerriozar “b” 2,5 puntu\nTxantrea 2,5 puntu\nKaskallueta Puntu 1\nBasaburua 2 puntu\nAraxes Puntu 1\n“A” MULTZOA Hiru jardunaldietako puntuen batura\nBasaburua “a” 4 puntu 12 puntu\nAraxes 3 puntu 8 puntu\nAndra Mari 2 puntu 7 puntu\nBerriozar “a” Puntu 1 3 puntu\nBasaburua “b” 4 puntu 10 puntu\nBeriain 3 puntu 8,5 puntu\nIñigo Aritza 2 puntu 8,5 puntu\nBerriozar “b” 0 puntu 2 puntu\nOharra : Hirugarren jardunaldia bukatutakoan "b" multzoan berdinketa haustea egin behar izan zen Iñigo Aritza eta Beriainen artean. Bi tiraldiak Beriainek irabazi zituen.\nBeraz, laugarren jardunaldian multzo bakoitzeko lehen bi sailkatuek (Basaburua "a", Araxes, Basaburua "b", Beriain) 1-4 postuak jokatuko dituzte finalerdi eta final sistema erabilita. Multzo bakoitzeko hirugarren eta laugarren sailkatuek berriz (Andra Mari, Berriozar "a", Iñigo Aritza, Berriozar "b") 5-8 postuak.\nTxantrea 3,5 puntu\nBizindar 2 puntu\nTxapelketako azken jardunaldiak maiatzaren 14an jokatuko dira Berroetako plazan, arratsaldeko 17:30etan (eguraldi txarra eginen balu, Sunbillako pilotalekuan):\nKadeteen 280 kiloko finalerdi eta finalak\nEmakumezkoen 235 kiloko bigarren jardunaldiaEuskal Herriko I. Mailako Aizkora Jaitsiera Kanporaketa (Ander Erasun eta Juanjo Lopez)Pasa den larunbatean, maiatzak 7, Euskal Herriko I. Mailako Aizkora Jaitsiera Kanporaketa jokatu zen Antsoainen.\nAizkolari bakoitzak moztu beharreko enborrak: Bi kanaerdiko, bi 60 ontzako eta bi oinbiko.\nBeraz, Ander Erasunek maila galdu du. Aurten Euskal Herriko Txapelketan 2. Mailan moztu beharko du. ^ Igo gora NAFARROAKO HERRI KIROL FEDERAZIOA. © 2010 PRIBATASUNERAKO LEGEZKO ETA POLITIKAZKO JAKINARAZPENA


Por:Iban Zaldua\tIban Zaldua (Galde 08, udazkena/2014). Euskal gatazkaren –hemendik aurrera Gauzaren– literaturari dagokionean… iristeke al dago oraindik onena? Euskal sorkuntza literarioaren azpigenero honetan sumatzen diren ugaltze zantzuek gaiaren inguruko urrezko aro baten atarian jartzen al gaituzte?\nGustatuko litzaidake hala izatea, eta ziurrenik badaude motiboak apalki optimistak izateko. ETAk bide militarra utzi izanak –gerra bukatu izanak alegia–, dudarik gabe, eragina izango du. Stuart Neville idazle ipar irlandarrak defendatzen zuenez, “gu guztiok, berdin dio lubakiaren zein aldetan geunden, egia deseroso batzuei aurre egin beharko diegu, zeinen aurrean agian itsututa egon baikinen iraganean. Uste dut fikzioak protagonismo handia izango duela prozesu horretan. Edozein gatazkako fikziorik interesgarriena ez da heltzen hura amaitzen den arte” (letra etzanak nireak dira). Antzeko zerbait aldarrikatzen zuen Ricardo Menéndez Salmón idazleak: “Literatura ona ekaitzaren ostean idazten da beti” –Madrileko 2004ko atentatuen inguruko El corrector bere nobelan, hain zuzen ere–. Alde horretatik onartzen dut ez dudala bereziki konpartitzen Beñat Sarasolaren kezka une historikoaren eta horren gauzatze literarioaren arteko gapari dagokionean (ikus bere “Denbora emanaz” artikulua, Berria 2014-IX-18): bat-batekotasun literarioa ez da, berez, ezeren berme –Errusiako inbasio napoleonikoari buruzko nobela (ziurrenik) onena, Gerra eta bakea, gertakariak amaitu eta mende erdi geroago eman zuen argitara Tolstoik; edonola ere, Sarasolak erabiltzen dituen kontra-adibideak, Jonathan Franzenen Askatasuna eta bestelako idazle estatubatuar garaikideenak, ez zaizkit bereziki esanguratsuak iruditzen…–. Gure artean Ramon Saizarbitoria izan zen, bere azken nobelari emandako Euskadi Saria aipagai, baikorren agertu denetako bat, alde horretatik: “[Martutenek] esperantza piztu dit gure historia gertukoaren kontakizuna adostuko dugun eguna ez dagoela urrun. Esan dezadan bide batez, sinistuta nagoela euskal narratibak paper garrantzitsua jokatu behar duela eginkizun horretan”.\nNik uste dut neurrian izan behar dugula optimistak, izatekotan. Alde batetik, argi dago ugaritasunak kalitatezko lanen agerpena gauzatzeko aukera gehiago eskaintzen dituela. Printzipioz. Eta ematen du, uholde forma hartuko ez badu ere –ezerk ez du uholde forma hartzen gurea bezalako literatura txiki batean–, badagoela gaiaren inguruko interes berritu bat: are orain arte albo batera uzten edo oso zeharka tratatzen zuten gure literaturako izen handiak, Unai Elorriaga –bere azken nobelan– edo Kirmen Uribe bezala –bere hurrengo lanaren inguruan eskaini dituen lehenengo zantzuen arabera–, ematen du orain Gauzaren literaturari ekarpenak egiteko prest daudela. Bestalde, argi dago literatura testimonialak, lehendik existitzen zen arren –gogoan har ditzagun, besterik ez bada, Bikilaren edo Agurtzane Juanenaren lanak–, gora egingo duela testuinguru berri eta lasaiago honetan –hortxe, froga gisa, Julen Madariagaren Egiari zor, adibidez, edo Arantxa Urretabizkaiaren Zuri-beltzeko argazkiak–, eta hori, zalantzarik gabe, aberasgarria izango dela ikuspuntu askotatik. Nahiz eta alde horretatik agian gehien ugaltzen ari direnak ez diren, akaso, euskarazko lanak, gaztelaniaz idatzitakoak baizik, Mariasun Landaren Fiesta en la habitación de al lado, Idoia Estornesen Cómo pudo pasarnos esto edo Joseba Zulaikaren Vieja luna de Bilbao. Crónicas de mi generación bezalakoak –besteak beste–. Edo, osagarri ustez autobiografiko dezente izan arren, nahiz eta emaitza literarioaren aldetik lan nahikoa ahulak ere argitaratu diren, Mikel Antzaren Atzerri edo Carmen Gisasolaren Gaur zortzi bezala.\nBestalde, Gauzaren literaturaren inguruko urrezko balizko aro berriaren inguruko baikortasuna apaltze aldera, ezin dugu alde batera utzi egon badagoela gaiaren banalizatzearen edo bestsellerizazioaren ageriko arriskua, armak isildu diren zirkunstantzia berriotan; Stuart Neville bera, lehen hizpide izan dugun idazle irlandarra, thrillerren egile izateagatik da batik bat ezaguna. Euskal nobela beltza, esate baterako, gaiari lehentxeago baino gogo handiagoz heltzeko prest dagoela ematen du, zuzenean edo zeharka, Iñaki Irasizabal edo Alberto Ladron Arana bezalakoen azken lanek islatzen duten bezala –vid. Bizkartzainaren lehentasunak, Piztiaren begiak, Harrian mezua…–. Orain arte, ordea, eta salbuespenak salbuespen, generoak saihestu ditu mota honetako crossoverrak, batez ere bere erregistro arrunt edo kontsumokoenean, nahiz eta Gauzaren eta polararen arteko gurutze-bidea tentagarria bezain agerikoa izan, teorian behintzat; adibide adierazgarria, alde horretatik, Aingeru Epaltzaren Rock’n’roll bikaina litzateke, nobela bat zeinetan, egileak berak iradokitzen zuen bezala, gatazkarekiko erreferentzia oro arbuiatzen baitzen, nolabaiteko interferentziak saiheste aldera. Gauza bera esan liteke komediaren erregistroaren inguruan, zeina, ziurrenik, erabiliagoa izango baita hemendik aurrera –gogoratu Woody Allenen ustezko ekuazioa: tragedia + denbora = komedia–, Ernesto Prat Urzainkiren Orpoz orpo erotiko-festiboa bezalako produktuen irteerak erakutsiko lukeen bezala –kasu honetan, Xabier Silveiraren A las ocho en el Buleren kutsu argiarekin, lesakarrarena baino are grazia gutxiagokoa baina, eta euskal landismo baten mugetan kasik–.


2008rako Eusko Jaurlaritzaren diru laguntzak kaleratuta\nOsteguna, 2008ko urtarrilaren 10a\nEusko Jaurlaritzaren Hizkuntza Politikarako Sailburuordetzak (HPS)kudeatzen dituen diru laguntza guztiak batera arautzen dituen agindu bakarra kaleratu dute, lehendabiziko aldiz.\nGipuzkoako Foru Aldundiak arlo sozio-ekonomikorako diru laguntzen ebazpena kaleratu du\nAsteartea, 2007ko maiatzaren 8a\nDeialdi horrek euskararen erabilera alor sozio-ekonomikoan sustatzeko proiektuak eta jarduerak laguntzen ditu.\n2007ko diru laguntzen deialdia 2006ko azaroan argitaratu zuten, eta baldintza guztiak bete dituztenen eskariak baloratu dituzte.\nDiru laguntza jasoko duten entitateei eskutitz bidez jakinarazi zaie esleitutako diru kopurua, eta aurrerakin gisa laguntza horren %60 jasoko dute. Gainerako %40, justifikazio agiriak aurkeztean ordainduko zaie, 2007ko azaroaren 30erako izan beharko dena.


Covid-19, herria zaindu dezagun\nEH Bildutik hasiera beretik Covid-19ak sortu duen osasun eta ekonomia krisiari aurre egiten aritu gara, eremuz eremu eta dagokigun erantzukizunez, proposamenak egin edota aktibatzen.\n| 2020-04-06 17:58:00\nUdaletan zuzeneko gestioa egiten gabiltza, zaintzari, kontratazio publikoari, zaurgarritasunak ekiditeari, tasei edota zerbitzuen mantenuari dagozkion irizpideak etengabe ematearekin batera, gobernatzen dugun udaletan guztiak aplikatzen ari baikara. Ildo beretik gabiltza lanean gainerako erakundeetan ere, Gasteiz eta Nafarroa izan, edo Madril zein Bruselara iritsita.\nBizitzaren aldeko hautu radikala da gurea, inor bazterrean utzi nahi ez duena eta aberastasuna banatu eta oparotasuna denontzat bilatzen duena. Neurriak Covid-19aren ondorioz sortutako larrialdian gure herritarrak zaindu eta babesteko beharretik edo/eta arduratik sortzen dira. Herritarren babesa, zaintza eta larrialdiaren kalteordainak murriztea eta etorkizunerako baldintza berriak ezartzeko ardura, hartzen dugu gure gain, inor bazterrean utzi gabe.\nOsasun eta sozioekonomikoa den azken krisi honek, agerian utzi du berriro ere, Estatuko markoa agortua dagoela, eta EAJ-PSE-PSNren gobernuek ez dutela askoz hobeto egin. Horregatik, inoiz baino beharrezkoagoa bilakatu da burujabetzaren bidetik herri honen izaera produktibo, erreproduktibo eta sozialari erantzungo dion marko berria eraikitzea.\nLidergo publikoen garaia da, elkar zaindu eta babesten duen eta denontzat aukerak sortzen dituen herri duin bati dagozkion mailako politika publiko eta komunitarioak artikulatzeko garaia. COVID-19tik babestu behar ditugu herritarrak, baina baita, langabeziatik, pobreziatik, babes faltagatik, zaurgarritasun egoeretatik, zorretatik, etxedesjabetzeetatik. Politika desmerkantilizatu eta bizitza zentroan jartzeko garaia da.\nHorretarako, Euskal Herria Bilduk une edo fase desberdinetarako proposamena aurkezten du. Hemen duzu irakurgai:\nIzaro Elorza alkatearen mezua Covid-19a dela eta\nOñatiko Udalak Covid-19ari aurre egiteko hainbat neurri hartu ditu. Elorza alkateak bideo bidez eman ditu argibideak eta herritarrentzako hitzak ere izan ditu.\nUdalak hartu dituen neurrien artean daude egoitzak ixtearena, antolatuta zeuden ekintzak bertan behera uztearena edo zerbitzuak murriztearena. Elorza alkateak dio ez direla erabaki errazak izan, baina ezohiko egoera batean, ezohiko neurriak hartu behar izan dituztela, herritarren osasuna bermatzeko.\nElkar-zaintza, herrigintzaren oinarri\nElkar-zaintzarako hartutako neurriak ere aipatu nahi izan ditu alkateak. Boluntario sare bat sortu da herrian beharra dutenei laguntza eskaintzeko, besteak beste: lehentasunezko elikagaiak eskuratzeko, botikak erosteko, hondakinak ateratzeko, zaintzarako edo elkarrizketa bat izateko. Elorzak herritarrek erakutsitako prestutasuna goraipatu nahi izan du, izan ere, 100 herritarretik gora azaldu dira prest boluntario gisa aritzeko.\nHala, alkateak dei egin die behar bereziak dituztenei saretuz@onati.eus helbidera idazteko edo 688 886 519 deitzeko.\nUdaletik etxez etxe deika ere badabiltza beharrizan bereziak dituzten pertsonak identifikatzeko. Dagoeneko 1800 dei egin dira. Bakarrik bizi diren adinekoei deitu zitzaien hasieran eta 70 urtetik gorakoei ondoren. Asteon, guraso bakar direnei deitzen hasi dira.\nAutonomo eta mikroenpresentzako laguntza\nAutonomo eta mikroenpresei zuzendutako aholkularitza zerbitzua ere sortu du udalak, diru-laguntzen berri eman eta orientazioa eskaintzeko. Horretarako telefonoa honakoa da: 943 003 193. Edo enplegua@oinati.eus helbidera era idatz daiteke.\nIndarkeria matxista borrokatzeko\nEgoera zaurgarrian dauden emakumeak ere gogoan izan ditu alkateak, hain zuzen, erasotzaileekin konfinamenduan bizi diren emakumeak. Hala, indarkeria matxistaren aurrean, laguntza eskatzeko deia egin du, bai auzokideei babesa eskatuta, baita 900 840 111 telefonora deituta ere.\nHildakoak gogoan eta herritarrei eskerrak\nNola ez, ezin ahaztu Covid-19arekin hildako herritarrak. Hala, Elrozak doluminak helarazi nahi izan dizkie familiakoei, baita egun hauetan senitartekoren bat galdu eta behar bezala agurtzeko aukerarik izan ez duten herritarrei ere.\nAmaitzeko, herritarrei eskerrak ere eman nahi izan dizkie emergentzia egoera honen aurrean erakutsi duten jarrera eta arduragatik. "Ez da bide erraza izango, baina denok batera, elkarrekin, egoerari aurre egingo diogu" esanez amaitzen du mezua.\nKoronabirusaren krisiari eta bere ondorioei aurre egiteko EH Bilduk proposatzen duen estrategia\nBi fasetan banatutako ekintza plan integrala da, jendartearen osasuna lehenesten duena eta egitura produktiboa kontuan duena.\n| 2020-03-30 16:25:00\nCovid-19aren krisian, noraeza da nagusi, inprobisazioa etengabea da. Horrek berez zaila den egoera bat, are eta zailagoa egin du. EH Bilduk estrategia bat jartzen du mahai gainean, koherentea, sinesgarria. Jendartearen osassuna lehenesten duena, eta, aldi berean, egitura produktiboa kontuan duena. Koronabirusaren krisiari eta bere ondorioei aurre egiteko EH Bilduk proposatzen duen estrategia horren ekintza plana bi fasetan banatuko litzateke.\nZientzialari batzuek horrela deitu diote kutsatuen osasun zerbitzuak gainezka egin gabe eta hildakoen kopurua gutxitzeko gai den estrategiari. Bi faseko estrategia da, eta Euskal Herrirako, honela planteatzen dugu:\nLehen fasea: mailu kolpea\nKrisiaren hasieran, ahalik eta kolpe handiena eman behar zaio birusaren hedapenari. Horretarako, ahalik eta neurri murriztaileenak hartu behar dira, ahalik eta azkarren. Horrek esan nahi du funtsezkoa ez den ekoizpena gelditzea eta konfinamendua ahalik eta zorrotzena izatea.\nDenbora tarte horretan, hartu behar dira behar diren neurri sozial eta ekonomikoak, enpresak stand-by egoeran mantendu daitezen eta jendeak beharrezko diru-sarrerak bermatuta izan ditzan. Aldi berean, ziurtatu behar da ez dela enplegurik suntsitzen. Horretarako, Estatutik datozen laguntza eta neurriak, osatu behar ditugu hemendik aktiba ditzakegun baliabideekin. Ildo horretan, EH Bilduk neurri sorta proposatu die eragile ekonomiko eta sindikalei, erakundeei eta alderdiei.\nNazioartean nagusitzen ari den doktrina da: gastu publikoa handitzea, jendea eta ehun produktiboa babesteko beharrezkoa den guztia. Aztertu beharko da nola areagotu ditzakegun diru-sarrerak zerga bidez. Eta 2020ko aurrekontua ere berrantolatu beharko da, krisiak markatzen dituen lehentasunen zerbitzura. Une honetan ahalik eta azkarren jokatu behar da eta gastuarena ezin da aitzakia izan. Beharrezko baliabideak jarri behar dira jendeak bere diru-sarrerak gal ez ditzan, eta enpresa eta autonomoen jarduera kaltetua izan ez dadin.\nLehen fase honen helburua, hedapen kurbari mailukada bat emateaz gain (hazkunde indizea 0.5etik behera jarri arte), denbora irabaztea da. Hala planteatzen dute zientzialariek.\nLehen faseak irauten duen denbora tartean test azkarrak lehenbailehen eta modu masiboan egitea ezinbestekoa da. Hala, birusaren jokaeraren inguruko ezagutza handiagoa eta nola aurre egin behar zaion jakiteko.\nGainera, osasun sistema material medikoz hornitu eta ahalik eta gehien indartu behar dugu. Hori beharrezkoa da gerta daitezkeen gailur berriei, osasun sistemak gainezka egin gabe aurre egiteko.\nAzkenik, lehen fase honetan, bigarrenerako azpiegitura diseinatu eta prestatu behar da: testaketa eta miaketa masiboa.\nBigarren fasea: testaketa eta miaketa masiboa\nGailurra gainditu eta hazkunde indizea 0.5era jaitsi ondoren (0.3 eta 0.5 artean), konfinamendu neurriak pixkanaka altxatzen hasi ahal izango gara. Proposatzen duguna da: egoera ebaluatzea gailurrera iristean, eta orduan aztertzea noiz eta nola eman amaitutzat lehen fasea.\nLaburbilduz, bigarren fasea bihurgunea menderatzea lortu duten Asiako herrialdeek egin dutenera ahalik eta gehien hurbiltzea da: test masiboak eta arakatze sakona. Estrategia dibertsifikatua, deszentralizatua eta tokian bertan egina izan behar da, tresna digitalak eta prozedura komunitarioak konbinatuz. Horrek ahalbidetuko du positiboak detektatu; kutsatutako pertsonek izan dituzten kontaktu fisikoak arakatu, berrogeialdian jarraitu, testatu eta konfinatu ahal izatea, positibo eman badute. Eta fokuak agertzen badira, aplikatu beharko dira tokiko konfinamenduak.\nBigarren fase hau denboran luzatuko dela uste dute zientzialariek, ziurrenik txertoa iritsi arte. Beraz, ezingo da zaintza jaitsi.\nParaleloan, EAEn eta Nafarroan hainbat sektorek osatutako mahaia eratu behar da, krisitik ahalik eta baldintza onenetan ateratzeko neurriak proposatu eta adosteko.\nKutsadura kurba ahalik eta denbora laburrenean, ahalik eta gehien jaistea.\n- Kutsadura kurba ahalik eta denbora laburrenean, ahalik eta gehien jaistea.\n- Erabateko konfinamendua.\n- Pertsonak eta enpresak babesteko neurri ekonomikoak hartzea.\n- Test azkarrak eskuratzea eta hedatzea.\n- Material medikoa hornitzea eta osasun-sistema indartzea.\n- Bigarren fasea prestatzea.\nApirilaren erdialdea (garapenaren arabera ebaluatu beharrekoa)\n- Testaketa masiboa eta arakatze zehatza, tresna digitalen eta estrategia komunitarioen bitartez.\n- Konfinamendu neurriak pixkanaka eta modu kontrolatuan altxatzea.\n- Txertoa iritsi arte, kontrola.\nTxertoa iritsi arte\nArdura kolektiboaren erakustaldia\nGoraipatu nahiko genuke oñatiarrek erakutsi duten heldutasuna Covid-19ak sortutako krisi egoera honen aurrean. Horregatik Oñatiko gizartea zoriondu nahi dugu erakusten ari den jarrera arduratsu eta eredugarriarengatik. Ardura kolektiboaren erakustaldi hau izan dadila eraiki nahi dugun geroaren hitzaurrea.\n| 2020-03-20 20:58:00\nLehenik eta behin, Oñatiko EH Bilduk bere doluminik sentikorrena erakutsi nahi dio Oñatin Covid-19ak utzi duen lehen biktimaren senide eta lagunei.\nGoraipatu nahiko genuke gure jendarteak erakutsi duen heldutasuna, bai egoeraren larritasunaz jabetzerakoan, bai elkarren zaintza eta elkarlanerako erakutsitako grinarekin. Oso kontuan hartzekoa da egun gutxitan, soilik Oñatin 100 pertsonatik gorako zaintza sare herritarra sortu izana. Erakunde, eragile eta herritarren ekimenak osagarri, kooperazioa eta koordinazioa oinarri.\nGuzti horregatik Oñatiko gizartea zoriondu nahi dugu krisi honen aurrean erakusten ari den jarrera arduratsu eta eredugarriarengatik. Oñatiarrek etengabe hartu diete agintariei aurre birusaren zabalpena murrizteko neurriak hartzerakoan. Lehenik, Jaurlaritzatik inolako neurririk hartu aurretik, tabernari, ostalari eta dendari askok euren negozioak itxi zituzten arriskua ekidite aldera. Bigarrenik, konfinamendu neurriak oraindik ere ezarri gabe zeudenean, elkartasuna eta zaintza erdigunean jarriz, herritar ugari zaintza sareetan antolatzen hasi ziren, egoera ahulenean daudenei babes komunitarioa ematearren. Eta, azkenik, ekonomia-produkzioaren eta osasunaren arteko eztabaida aurreikusita, Oñatiko langileriak argi izan du lehen momentutik orain osasuna dela lehenetsi beharreko eremua.\nBestetik, esker berezia eman nahi diegu momentu zail honetan gizartearen sostengu nagusi bilakatu diren profesional guztiei. Osasungintzan bere onena ematen ari diren mediku, erizain eta langile guztiei. Premiazkoak diren zerbitzuak bermatzeko esfortzu berezia egiten ari diren herritarrei, horniketa kateak sostengatzen ari direnei: elikagaiak, farmaziak, zerbitzu sozialak, garraioa, kale garbiketa… Bere onena ematen ari diren lagun hauentzat guztientzat babes pertsonalerako tresnak baliatzea ezinbesteko ikusten dugu.\nUne honetan argi izan behar dugu osasuna, norbanakoarena eta guztiona, beste ezeren gainetik jarri beharrean gaudela, krisi produktibo-ekonomikoaren menpe utzi gabe. Lehentasuna krisi sanitarioa gainditzea da, inor bazterrean utzi gabe, eta gero bai, gero heldu beharko diogu dudarik gabe etorriko diren kalte ekonomikoak gainditzeko neurriak zehazteari, beti ere “pertsonak lehendabizi” lelopean eta, nola ez, baita ezinbesteoak ditugun herriko denda eta negozio txikiek jasandako kalteak konpontzeko norabidean.\nAmaitzeko, honen guztiaren ondoren eraiki beharko dugun etorkizunean, egunotan ikusitako ehunka ezohiko irudi horiek izan daitezela geure normaltasun berriaren parte. Ospitaletan, arreta zerbitzuetan, lantokietan, eta, batez ere, etxean onena ematen ari direnen balioak bihur daitezela geure jendartearen iparrorratz. Ardura kolektiboaren erakustaldi hau izan dadila eraiki nahi dugun geroaren hitzaurrea.


Hauteskundeak U12 2020: Urkullu (EAJ) 'Euskadi Zutik' leloaren aurkezpena | EAEko Hauteskundeak | EITB\nEuskadik COVID-19a "autogobernu sendo" bati esker gaindituko duela esan du Urkulluk\n'Euskadi Zutik ¡Saldremos!' kanpaina jeltzalearen leloa aurkeztu du EAJk.\n'Euskadi Zutik ¡Saldremos!' kanpaina jeltzalearen leloa aurkeztu du EAJk. Argazkia: EFE\nCOVID-19 aren pandemiak “gogor astindu digu”, Iñigo Urkullu lehendakariak onartu duenez. Hala ere, “autogobernu eredu sendo bat eraiki dugulako” Euskadik krisia gaindituko duela adierazi du EAJko lehendakarigaiak. “Bizi izan dugun krisirik larrienean eta sakonenean ereduak funtzionatu du”, azpimarratu du agintariak.\nEAJk Batzar Nazionala bildu du Bilboko Sabin Etxean. Leixuri Arrizabalaga eta Bakartxo Tejeria Bizkaiko eta Gipuzkoako zerrendaburuekin batera, 'Euskadi Zutik ¡Saldremos!' kanpaina jeltzalearen leloa aurkeztu du Urkulluk.\n“Gizarte osoa estutasunean jarri duen mundu mailako pandemia” pairatzen ari direla gogorarazi du Urkulluk. Familia askoren sufrimenduari elkartasuna adierazi dio buruzagiak. Era berean, COVID-19aren aurka borrokan ari diren profesionalen “indar eta ausardiagatik harro” agertu da.\n“Gure herria altxatzeko eta aurrera egiteko batasuna, indarra eta ilusioa” beharrezkoak direla uste du lehendakarigaiak. Nahiz eta “pandemiak gogor astindu eta gaizki pasatu, zutunik gaude eta aurrera egingo dugu”, erantsi du.\nLangabezia, % 10aren azpitik\nEgoera ekonomikoari dagokionez, duela lau urte langabezia tasa % 10aren azpitik kokatzeko konpromisoa hartu zutela gogorarazi du Urkulluk: “iaz lortu genuen” eta “berriz lortuko dugu”.\n“Gure aurreneko konpromisoa da eta borondate berdina azaldu digute ahaldun nagusiek bileran. Epe ertain eta luzera erantzun bateratua emango dugu. Eredua, hasierako oinarriak eta estrategia partekatzen ditugu. Hazkunde jasangarria eta enplegua”, deskribatu du lehendakarigai jeltzaleak.\nEuskadi “trantsizio sozial, sanitario, digital eta teknologikoaren buruan” jartzearen aldeko apustua egin du Urkulluk, “baita trantsizio energetikoaren eta ingurumenaren babeserako lehen lerroan ere”.


ELGEk Bizkaiko gobernu irekiaren programa bultzatuko du - Área de prensa - Bizkaia.eus\n2018(e)ko otsailaren 08(a) 11:55\nBizkaiko Foru Aldundiak eta Ekonomiako Lankidetza eta Garapenerako Erakundeak (ELGE) bat egin dute lurraldean honako proiektu hau garatzeko: "Gobernu irekiko berrikuntzak, Bizkaia gertuago, modernoago eta arduratsuagoa izan dadin”. Nagusi Unai Rementeriak azpimarratu duenez, “ohore handi bat da eta foru gobernurako babes handia, Bizkaia ELGErekin akordio bat izenpetzen duen estatuz kanpoko lehenengo administrazioa izatea gobernu irekiaren bere politikaka aztertzeko”. Aurten garatuko den proiektuaren barnean sartzen dira, alde batetik, foru erakundeko politika publikoen azterketa zehatzaren lehenengo fasea, eta bestetik, tailer praktikoek osatutako bigarren fase bat; tailer horrek ELGEk proposatutako gomendioak ezartzen lagunduko dute.\nMari Kiviniemi eta Unai Rementeria\nBizkaiko Ahaldun Nagusi Unai Rementeriak eta Ekonomiako Lankidetza eta Garapenerako Erakundeko (ELGE) idazkariorde Mari Kivienimik bi erakundeen artean izenpetutako akordioa aurkeztu dute gaur goizean. Akordio horren barnean garatuko da "Gobernu irekiko berrikuntzak, Bizkaia gertuago, modernoago eta arduratsuagoa izan dadin izeneko proiektua; haren helburua foru erakundearen modernizazio eta gobernu irekiaren prozesua sustatzea da. Rementeriak aipatu duenez, "ohore handia da Bizkaia ELGErekin akordio bat izenpetzen duen estatuz kanpoko lehenengo administrazioa izatea gobernu irekiaren gure politikak aztertzeko. Horrez gain, babes oso garrantzitsua da gure politiketarako eta gobernurako .\nAkordio hau urtebete baino gehiagoko lanaren emaitza da, ahaldun nagusiak 2016ko abenduan Parisen antolatutako Gobernu Irekiko Gailurrean parte hartzeko gonbidapena jaso ondoren. Duela urte eta bi hilabete Parisen geunden. Foru Aldundian sustatu genituen berrikuntzak partekatzeko joan ginen hara. Hau da, kontu-emateen topaketak, Goazen 2030 estrategia monitorizatzeko proiektua eta BiscayTIK proiektua. Bizkairako, eta niretzat bereziki, balio handiko zerbait izan zen , azpimarratu du ahaldun nagusiak.\nRementeriak nabarmendu du, gainera, Bizkaia beste lurralde batzuetan ezar daitekeen eredu bat finkatzeko eredu bihur daitekeela. Tamainagatik eta ekosistema oso bat edukitzeagatik, politika publikoen benetako laborategi bat izan gaitezke. Eta elkarrekin abian jarritako proiektu honen emaitzak ELGEren sarean dauden munduko beste herrialde batzuetarako baliagarriak izan daitezen nahi dugu .\nGobernu irekiko berrikuntzak, Bizkaia gertuago, modernoago eta arduratsuagoa izan dadin proiektuan, ELGEk politika publikoen ebaluazioan eta gobernu irekian duen esperientzia zabala baliatuko du Bizkaiko testuingurura nahiz errealitatera behar bezala egokitutako gomendioak eginez; haien bidez, gertuko administrazioa eta herritarren beharrei irekitakoa izaten lagunduko da.\nProiektuaren lehenengo zatian ELGEk Bizkaiko Foru Aldundiaren politika publikoak zehatz-mehatz aztertuko ditu; politika horiek modernizazio-irizpideekin administrazioaren funtzionamendua hobetzea dute xede maila anitzeko gobernantzaren, gobernu irekiaren eta digitalaren bitartez. Azterketa horretan, erdietsitako lorpenak jasotzeaz gain, hobekuntzarako aukerak eta etorkizunean abian jarri beharreko beste zenbait jarduera ere identifikatuko dira.\nZehazki, 5 esparru aztertuko dira: politika publikoen testuingurua eta sustatzaileak, Bizkaiko Foru Aldundiaren burutza eta koordinazioa, berrikuntza eta gobernu digitala; gardentasuna, kontu-ematea eta herritarrek parte hartzeko mekanismoak, eta Bizkaiko herritarrei nahiz sektore pribatuari emandako zerbitzu publikoak hobetzea gobernu irekiaren ekimenak baliatuz. Azterketa honen ondorioak txosten batean adieraziko dira, eta bertan, aztertutako esparru bakoitzerako gomendio praktikoak jasoko dira. Txosten hori urte honen amaieran aurkeztea espero da.\nTxostena eskatu ondoren, proiektuaren bigarren zatiaren barnean zenbait tailer sartzen dira, eta haiek gomendioak ezartzeko prozesuari lagunduko diote. Tailer horiek enplegatu publikoentzat izango dira, eta baita tartean dauden administrazioetako interes-talde nagusietarako ere. Bizkaian emango dira, baina jardueraren bat ELGEren Parisko egoitzan egiteko aukera dago.\nProiektua kudeatzeko taldea honako hauek osatzen dute: ELGEren idazkaritzako adituek nahiz ELGEko kide diren herrialdeetako politika publikoaren esparruko profesionalek. Talde hori Bizkaiko Foru Aldundiko langileekin elkarlanean ariko da azterketaren fase guztietan.\n"Urrats asko egin ditugu gobernu irekiaren bidean. Azkenekoa, lurralde osoan aurrera eta atzera dabilen autobus ibiltaria; herritarrentzako informazio erabilgarria eramaten du Bizkaiko txoko guztietara. Gurpilak jarri dizkiogu foru aldundiari gehiago eta hobeto mugi dadin. Eta akordio horrek aurrera gehiago eta hobeto egiten ere lagunduko digu, munduko erreferentzia handienarekin batera egingo dugu aurrera, hain zuzen. ELGEk gobernu irekiaren gure politikak eta programak aztertuko ditu, eta datorren urte hasierarako hobekuntza proposamenak jasoko dituen dokumentu bat izango dugu esku artean", iragarri du Unai Rementeriak. "Azterketa horrekin eta bere esperientziarekin ziur nago gauzak egiteko tresna eta modu berriak topatuko ditugula foru aldundia are gertukoagoa, eraginkorragoa gerta dadin, eta Bizkaiko herritar guztiei zerbitzu hobea eman diezaien".\n1961ean sortutako ELGEri dagokionez, Ekonomiako Lankidetza eta Garapenerako Erakundearen barnean 35 herrialde daude, eta haren helburua pertsonen ongizate ekonomiko eta soziala hobetzeko politikak sustatzea da. Foro bat eskaintzen du, eta bertan, gobernuak elkarlanean aritu daitezke esperientziak partekatzeko eta ekonomia, gizarte eta ingurumen arloko arazo komunei irtenbideak emateko. Honako hauek dira bere jarduera nagusiak: merkataritzako eta inbertsioko produktibitatea eta fluxu globalak neurtzea; datuen azterketa konparatua dauden joeren iragarpenak egiteko; politika publikoen gaiei buruzko nazioarteko estandarrak finkatzea.\nELGEk gobernu irekia berrikuntzan eta politika publikoen iraunkortasunean oinarritutako gobernu-kultura baten gisa definitzen du, demokrazia nahiz hazkunde inklusiboa sustatzen dituzten gardentasun, kontu-emate eta parte-hartzearen printzipioetan oinarrituz . Planteamendu horrek Bizkaiko Foru Aldundiaren helburu estrategikoarekin bat egiten du, hau da, herritarrei lankidetza, irekiera eta gertutasuneko guneak sortzea gobernu-ekintzaren ardatz nagusi gisa.\nHain zuzen ere, foru erakundea modernizazio eta eraldaketa prozesu batean sartuta dago bere plangintza estrategikoa hobetzeko, baliabideak optimizatzeko, zerbitzu publikoak hobetzen jarraitzeko eta erakunde publikoetan herritarren konfiantza-giro bat sortzeko. Eta esparru honetan sortzen da, hain zuzen, Bizkaiko Foru Aldundiaren eta ELGEren arteko lankidetza.\nUnai Rementeria (mp3 3.1MB)


Euskal subiranotasunaren aldeko mugimenduaren ordezkaritza, Bartzelonako manifestaziora | EA - Eusko Alkartasuna\nHasiera » Nazio Eraikuntza » Euskal subiranotasunaren aldeko mugimenduaren ordezkaritza, Bartzelonako manifestaziora\nEuskal subiranotasunaren aldeko mugimenduaren ordezkaritza, Bartzelonako manifestaziora\nArgitaratua honek egina: Prentsa Bulegoa data Uzt 7, 2010 honetan: Nazio Eraikuntza\nEusko Alkartasunak, Ezker Abertzaleak eta Alternatibaren ordezkaritza bat Bartzelonako manifestazioan parte hartuko du, Catalunyako gizartearekin batera autodeterminazio eskubidea aldarrikatu eta Estatutari buruzko Auzitegi Konstituzionalaren epaia gaitzesteko.\nAurreko larunbateko prentsaurrean iragarri bezala, Alternatibak, Ezker Abertzaleak eta Eusko Alkartasunak manifestazio nazionalerako deia egin dugu. Zita hurrengo larunbatean izango da, uztailaren 10a, eta lema “Nazioa gara. Autodeterminazioa”.\nMobilizazioa deitu dugunok Auzitegi Konstituzionalak Catalunyako Estatutaren aurka egin duen epaiaren testuinguruan kokatzen dugu manifestazioa. Gure ustez, epaia Catalunyako herriaren subiranotasunaren kontrako eraso larria da eta Espainako Erresumaren gainetik bizirautea lortu duten herrien aspirazio nazionalei mugak jartzea du helburu. Dena den, Bartzelonako manifestazioak egingo duen aldarrikapenari babesa emateaz gain, hau da, Catalunyako gizartearen borondatea errespetatua izan dadin eskatzeaz gain, Donostiako manifestazioak nortasun propioa izan dezan nahi dugu. Horrela, euskal gizarteari Catalunyako biztanleriari babesa agertzeko aukera eskaintzeaz gain, bere helburu nazional propioak adierazteko bozgorailua emango diogu.\nAuzitegi Konstituzionalaren erabakiak bi gauza argi utzi ditu: lehenik eta behin Catalunyako herriaren borondatea eta nortasunari inolako errespeturik ez diola, eta frankismoaren oinordeko zuzena den 78ko Konstituzioa herrien nahia giltzapetzen duela, estatutuek egoera hori makilatu ere egiten ez dutela.\nHamabost urte igaro dira dagoeneko ELA sindikatuak Gernikako Estatutua hilda zegoela esan zuenetik. Ordutik, autogobernuan aurrera pausuak emateko ahalegin guztiek Espainia bakarraren ideia gaindiezinarekin egin dute topo.\nEuskal gizarteak duen burujabetza nahiak ez du lekurik Espainiako Konstituzioan. Eta, garrantzitsuagoa dena, Estatu espainiarrak ez du euskal gizarteak bere etorkizuna erabakitzeko duen eskubidea errespetatzeko inolako borondaterik.\nBorondate falta hori dela eta Estatutaren helmuga Euskal Herrian sortu diren ekimen guztien berdina izan da. Prozesu luzea eta gero, ulergaiztasuna gailendu da. Aberri bakarra eta borondate bakarra baino aitortzen ez duen espainiar nazionalismoaren ulergaiztasuna.\nBaina herritarren nahiari mugak jartzerik ez dago. Catalunyako herriak, euskal gizarteak bezala bere etorkizunaren jabe izateko borondate argia erakutsi du. Euskal Herriko eta Catalunyako gizarteek beren etorkizuna erabakitzeko duten eskubideari mugak jartzerik ez dago.\nEspainiako nazionalismoa judizializatuak oztopatzen eta geldiarazten saiatuko da, bere demokrazia eza agerian uzten. Hala ere, libre eta demokratikoki adierazitako gizartearen nahiak berezkoa duen eskubidea errealitate bihurtzeko bideak aurkituko ditu.\nHiritarrek etorkizuna askatasunean erabakitzeko duten eskubidea da Catalunya eta Eskal Herriko gizartearen aldarrikapenaren oinarria. Herriaren borondateak ez digu beldurrik ematen. Izaera demokratikoa defendatu arren eza handiak erakusten dituzte pentsamendu bakarra inposatzen dutenek.\nHorregatik deitu dugu Alternatibak, Ezker Abertzaleak eta Eusko Alkartasunak larunbateko manifestazioa. Auzitegiaren epaiari kritika egiteaz haratago, interes alderdikoiak baino haratago, Catalunyako gizarteari elkartasuna eta sostengua adierazteko biderik zuzenena Euskal Herritik ere herri bezala dagozkigun eskubideen aldarrikapena egitea dela uste dugulako.\nEuskal gizarteak deialdiari erantzun egokia emango dio. Ziur gaude hala izango dela, alderdi bakoitzaren interesen gainetik dagoen aldarrikapena sostengatzeko aukera izan duen bakoitzean erantzun egokia eman duelako.\nSubiranotasunaren aldeko mugimenduaren militantzia, Alternatiba, Ezker Abertzalea eta Eusko Alkartasunaren militantzia Donostian izango da larunbatean. Eta han egongo da ere Bartzelonara zilegiak baina beste esparru batekoak diren borrokak laguntzera joango diren beste agente bazuen militantzia ere. Izan ere, Bartzelonako manifestazio babestu eta Donostikora agertuko ez diren batzuk beren base sozialaren aurrean konprometitzeko beldur direla dirudi.\nHorixe baita Alternatiba, Ezker Abertzalea eta Eusko Alkartasunarentzat larunbateko zita: konpromisoa. Guztion helburua da Euskal Herriak eta bere gizarteak duten burujabetza eskubidearen bidean aurrera pausuak ematea, eta hori bideratuko duen subiranotasunaren aldeko mugimendua martxan jartzeko konpromisoa dugu larunbateko zitaren oinarrian.\nBartzelonan milaka lagunek “Som una nació. Nosaltres decidim” pankarta duen lemaren atzean martxa batean parte hartuko duten egunean guk Donostiako kaleetan “Nazioa gara. Autodeterminazioa” pankartaren atzean manifestazioa egingo dugu.\nEuskal gizartea eta agente sozial, sindikal eta politikoei manifestazioan parte hartzeko deia egiteaz gain, subiranotasunaren aldeko euskal mugimenduaren ordezkaritza Bartzelonan izango dela iragartzen dizuegu. Donostian manifestazioa deitzen dugun alderdion ordezkaritza izango da eta Catalunyako herriak bere subiranotasuna defendatzeko egiten ari den borrokan Euskal Herriaren laguntza duela adieraziko du Bartzelonako manifestazioan parte hartuta.


Servio Sulpizio Rufo - Wikipedia, entziklopedia askea.\nServio Sulpizio Rufo, latinez Servius Sulpicius Rufus, (K.a. 105-K.a. 43) errepublika garaiaren amaierako legelari erromatar bat izan zen, Zizeronen laguna. K.a. 51. urtean, kontsul aukeratua izan zen.\nServio Sulpizio Rufo, patrizioa zen, bere familia patrizioa baitzen, bere aita, zaldun klasekoa zen arren. Dialektika eta erretorika ikasi zituen Rodaseko Apolonio Molonekin, eta foruko hizlari bezala hasi zuen bere karrera.\nErromatar Errepublikaren garaian ospe handiko legelaria izan zen. Zizeronek, laudorio asko eskaini zizkion, legelaritza, zientzia mailara igo zuen lehentzat hartuz, garai klasikoan barra-barra aipatua izan zelarik, Gaioren aldetik, beste batzuen artean, bere garaian, zuzenbidearen irudi handia Kinto Muzio Eszevola zen arren (Publio Muzio Eszevolaren semea), Servio Sulpiziok aurkari bezala zuelarik. Bere inguruan, eskola serviniarra sortu zuen, Kinto Muziorenaren gainetik geratu zena. Honek, legelariak emandako erantzunetara, entzule eta auditoreak (auditores Servii) joatean zetzan.\nZenbait ikasle izan zituen, horien artean, Aufidio Manusa eta Labeonen aita zen Pakuvio Labeon aipa daitezkeelarik. Ofiliok, zaldun klasekoa eta Zesarren laguna zenak, ediktua komentatu zuen bere irakaslearena baino lan zabalagoan. Bere ikasle guztien artean, Alfeno Varo nabarmentzen da, Vicente Arangio-Ruizek adierazten duen bezala. Alfeno Varoren Digesta izeneko lanean, erantzun eta erabaki eskolastiko mordoa aurki daitezke, moldatuak eta sistematikoki ordenatuak (agian, neurri handi batean, Servio berarenak). Hauen zati zabalak kontserbatzen dira aipaturiko Digestan, baita Justinianoren Corpus Iuris Civilisen ere.\nEhun ta laurogei liburu inguru ematen zaizkio, baina lauren izenburuak baino ez dira ezagutzen, Kinto Muziori buruzko kritikak adibidez, reprehensa Scaevoliae capita.\nKneo Ponpeio Magno eta Kinto Zezilio Metelo Eszipion Erromatar Errepublikako kontsula\nMarko Klaudio Martzelorekin\nK.a. 51 Ondorengoa\nLuzio Emilio Lepido Paulo eta Gaio Klaudio Martzelo\nOrriaren azken aldaketa: 10 uztaila 2019, 01:26.